Anwar namakan Maszlee sebagai calon PKR bagi PRN Johor

Presiden PKR Anwar Ibrahim hari ini menamakan Maszlee Malik sebagai salah seorang calon parti itu pada Pilihan Raya Negeri (PRN) Johor akan datang.Maszlee yang merupakan ahli Parlimen penggal pertama akan bertanding di kerusi Layang-Layang yang merupakan salah satu kerusi Dewan Undangan Negeri (DUN) di bawah Parlimen Simpang Renggam di mana beliau memenangi pada 2018 atas tiket Bersatu.PKR menyertai PRN Johor tanpa menggunakan logo Pakatan Harapan, gabungan pembangkang yang diketuai presidennya.Sebaliknya, parti itu memilih untuk bertanding menggunakan logonya sendiri memberi alasan kegagalannya untuk memenangi sebarang kerusi pada PRN Melaka baru-baru ini.Pengumuman Anwar Maszlee akan mewakili PKR itu tampil ketika bekas menteri pendidikan yang berkhidmat kurang dari 20 bulan sebelum meletakkan jawatan daripada Kabinet Dr Mahathir Mohamad pada 2020 disebut-sebut menjadi calon menteri besar Johor bagi pembangkang.Maszlee yang aktif dengan beberapa organisasi Islam adalah penyokong kuat Anwar.Pada Oktober 2020, MalaysiaNow melaporkan Maszlee menandatangani akuan bersumpah untuk menyokong Anwar sebagai calon perdana menteri, menyertai pemimpin Umno Najib Razak dan Ahmad Zahid Hamidi yang turut menulis surat kepada istana untuk menyokong pemimpin pembangkang tersebut


India pertimbang uji sirap ubat batuk sebelum dieksport, kata laporan

Pengawal selia dadah India mencadangkan supaya sirap ubat batuk diuji di makmal milik kerajaan sebelum diluluskan untuk dieksport, lapor media portal berita tempatan News18.com hari ini.
Cadangan itu dibuat selepas sirap ubat batuk buatan India dikaitkan dengan puluhan kematian kematian di Gambia dan Uzbekistan tahun lepas.
Memetik pegawai yang enggan namanya didedahkan, portal itu melaporkan Kementerian kesihatan India sedang mempertimbangkan cadangan yang dikemukakan oleh Pertubuhan Pusat Kawalan Piawaian Dadah (CDSCO) bulan ini.
"Cadangannya adalah untuk menguji ubat yang sudah siap di makmal milik kerajaan sebelum ia dieksport," kata pegawai itu kepada News18.com.
Reuters cuba mendapatkan maklum balas daripada kementerian itu namun tidak berjaya.
Pegawai itu berkata sirap ubat batuk itu boleh diuji di pelbagai makmal yang dikendalikan oleh kerajaan persekutuan atau negeri.
Portal itu turut melaporkan bahawa CDSCO juga mencadangkan supaya kerajaan mewajibkan pengeksport mengeluarkan "sijil analisis" bagi setiap kumpulan yang dieksport dari makmal yang diluluskan.
Industri farmaseutikal India yang bernilai AS$41 bilion (kira-kira RM184.6 bilion) menerima kejutan besar tahun lepas apabila sirap ubat batuk yang dibuat oleh dua syarikat berpangkalan di New Delhi dikaitkan dengan kematian sekurang-kurangnya 70 kanak-kanak di Gambia dan 19 di Uzbekistan.
Tahun lalu, Pertubuhan Kesihatan Sedunia memaklumkan sirap ubat batuk keluaran syarikat India, Maiden Pharmaceuticals Ltd, yang dieksport ke Gambia, mengandungi toksin maut etilena glikol (EG) dan dietilena glikol (DEG), yang digunakan dalam cecair brek kereta.
Pada Disember tahun lalu, Uzbekistan mendedahkan kanak-kanak di negar itu maut selepas mengambil sirap ubat batuk yang dikeluarkan oleh syarikat India lain, Marion Biotech, yang tercemar dengan bahan EG atau DEG.
Kedua-dua syarikat India berkenaan bagaimanapun telah menafikan dakwaan itu.
Bahan-bahan tersebut boleh digunakan oleh pihak yang tidak bertanggungjawab sebagai pengganti propilena glikol, yang merupakan bahan utama ubat-ubatan sirap – kerana kosnya jauh lebih murah.
Pengawal selia dadah India memberitahu WHO pada bulan Disember bahawa propilena glikol yang digunakan oleh Maiden dan Marion diperoleh daripada dua pembekal berasingan yang berpangkalan di Delhi.


KPKK teruskan usaha bincang kurangkan cukai eksport minyak sawit hingga 6%

Kementerian Perusahaan Perladangan dan Komoditi (KPKK) akan tetap meneruskan perbincangan dengan kementerian kewangan (MOF) untuk kemungkinan mengurangkan cukai eksport minyak sawit Malaysia kepada di antara 4% dengan 6% dari 8%.Menteri Perusahaan Perladangan dan Komoditi Zuraida Kamaruddin berkata ini memandangkan situasi penarikan semula larangan eksport minyak sawit oleh Indonesia masih terlalu awal untuk dilihat kesan penawaran dan permintaan ke atas industri minyak sawit Malaysia.Beliau berkata perbincangan itu juga akan melibatkan cadangan melambatkan pelaksanaan mandat biodiesel Malaysia untuk membantu memenuhi permintaan global di tengah-tengah kekurangan minyak makan.“Cadangan pemotongan sementara (cukai eksport minyak sawit) ini masih dalam peringkat awal perbincangan dan keputusannya tertakluk kepada MOF. Namun begitu, KPKK menggesa pemain industri untuk menumpukan perhatian kepada pemboleh ubah pasaran yang mampu mencetuskan ketidaktentuan harga,” katanya dalam kenyataan pada Jumaat.Beliau berkata antara pemboleh ubah itu adalah dasar eksport Indonesia, pemulihan pengeluaran minyak sawit di Malaysia, pelarasan dasar biodiesel di pelbagai negara, perkembangan konflik Rusia-Ukraine serta cuaca di Amerika Syarikat dan Amerika Selatan.Selain itu, KPKK akan terus memantau situasi terkini melibatkan perubahan dasar Indonesia dan seterusnya memastikan industri sawit yang merupakan komoditi utama Malaysia terus menyumbang kepada pertumbuhan ekonomi, sekali gus memberi manfaat kepada semua terutama pekebun kecil dan peserta industri, katanya.Zuraida berkata walaupun inventori minyak sawit meningkat buat kali pertama sejak Oktober 2021 sebanyak 11.5% bulan ke bulan kepada 1.64 juta tan pada April 2022, didorong oleh pengeluaran lebih tinggi (+3.6% kepada 1.46 juta tan) serta eksport yang lebih lemah (-17.7% kepada 1.06 juta tan), ia tidak sepatutnya membimbangkan.Ini kerana stok bekalan minyak sawit berkemungkinan merosot pada Mei 2022 susulan pengeluaran minyak sawit mentah (MSM) yang lebih rendah berpunca dari bulan Ramadan di samping eksport lebih kukuh (didorong langkah kerajaan Indonesia meluaskan larangan eksport ke atas bahan mentah untuk minyak masak baru-baru ini), katanya.Semalam, Indonesia mengumumkan penarikan balik larangan eksport minyak sawit mulai 23 Mei (Isnin) memandangkan situasi bekalan minyak masak domestiknya telah bertambah baik selain Jakarta mempertimbangkan kebajikan 17 juta pekerja dalam industri minyak sawitnya.Zuraida berkata setakat ini, harga MSM adalah pada purata RM6,300 satu tan, satu kadar yang jauh lebih tinggi daripada purata RM4,300 satu tan seperti yang diunjurkan oleh penganalisis pasaran bagi 2022.“Harga MSM berkemungkinan turun disebabkan aliran naik yang belum selesai dalam pengeluaran tandan buah segar (FFB),” katanya.Beliau berkata bagaimanapun, harga MSM sepatutnya kekal tinggi disebabkan isu bekalan, permintaan stabil, permintaan dari China susulan pembukaan semula ekonominya secara beransur-ansur daripada kesan pandemik, kenaikan harga minyak mentah akibat krisis Rusia-Ukraine.


Sultan Perak terima PM mengadap di Istana Kinta

Sultan Perak Sultan Nazrin Shah hari ini berkenan menerima mengadap Perdana Menteri Anwar Ibrahim di Istana Kinta di Ipoh.
Sesi mengadap bermula kira-kira 10.50 pagi dan pertemuan itu berlangsung kira-kira sejam, selepas kenderaan Proton Perdana yang membawa Anwar dilihat keluar dari perkarangan Istana Kinta pada pukul 12 tengah hari.
Sesi menghadap Sultan Nazrin Shah itu yang pertama buat Anwar yang juga ahli Parlimen Tambun, sejak pengerusi Pakatan Harapan itu dilantik sebagai perdana menteri ke-10 pada 24 November.
Selepas sesi mengadap itu, Anwar dijadualkan mengadakan sesi tinjauan mesra bersama warga Parlimen Tambun di Pasar Awam Tanjung Rambutan, menunaikan solat Jumaat, serta menghadiri Kenduri Rakyat di Masjid Muhammad Al Fateh, Taman Jati, sebelum kembali ke ibu negara.


Kes baru Covid-19 menurun bawah 5,000

Malaysia merekodkan kes baru sebanyak 4,949 menjadikan kes keseluruhan Covid-19 meningkat sebanyak 662,457.Selangor kekal mencatat kes harian tertinggi sebanyak 1,523 disusuli Sarawak (744), Kuala Lumpur (503), Johor (430), Negeri Sembilan (323), Sabah (273).Pulau Pinang dan Kelantan merekodkan angka kes yang sama sebanyak 214.Hanya Perlis (1) sahaja yang mencatatkan kes satu digit hari ini.Negara juga mencatat sebanyak 6,588 kes sembuh menjadikan jumlah keseluruhan kes sembuh meningkat kepada 586,864.Kes aktif dengan kebolehjangkitan pula kini berjumlah 71,625.Dalam pada itu, 921 pesakit ditempatkan di unit rawatan rapi (ICU) termasuk 459 orang memerlukan bantuan alat pernafasan.Malaysia turut mencatat 60 lagi korban akibat Covid-19, menjadikan jumlah mangsa yang maut meningkat kepada 3,968.


Kes sembuh terus meningkat, catat 5 kematian baru

Sebanyak 1,448 kes baru Covid-19 dikesan hari ini, menjadikan angka keseluruhan penularan dalam negara berjumlah 317,717, kata Ketua Pengarah Kesihatan Noor Hisham Abdullah.Dalam sebuah kenyataan hari ini, Noor Hisham berkata sebanyak 2,147 pesakit pulih dan dibenarkan pulang, menjadikan jumlah keseluruhan angka sembuh 296,379 kes.Selangor masih mencatatkan kes harian tertinggi iaitu sebanyak 561 kes diikuti Johor (273), Sarawak (199).Wilayah Persekutuan Labuan dan Putrajaya hari ini tidak mencatatkan kes jangkitan baru.Kes aktif dengan kebolehjangkitan pula kini berjumlah 20,333.“Daripada jumlah itu 151 pesakit di tempatkan di Unit Rawatan Rapi termasuk 72 orang memerlukan bantuan alat pernafasan,” katanya.Noor Hisham turut memaklumkan terdapat 5 lagi kematian, menjadikan jumlah mangsa yang maut akibat Covid-19 meningkat kepada 1,191 orang.


Siasatan 1MDB, SRC diklasifikasi sebagai NFA, bukan ditutup kata bekas peguam negara

Mohamed Apandi Ali memberitahu Mahkamah Tinggi di Kuala Lumpur hari ini bahawa sepanjang tempoh beliau menjadi peguam negara, siasatan berhubung kes 1Malaysia Development Berhad (1MDB) dan SRC International Sdn Bhd (SRC International) hanya diklasifikasi sebagai “Tiada Tindakan Lanjut” atau NFA serta tidak pernah ditutup.Apandi berkata semasa beliau melepaskan jawatan peguam negara pada 2018, siasatan berhubung kes itu masih berjalan dan belum selesai.“Mana-mana penyiasat boleh membuka semula siasatan kes itu jika terdapat sebarang bukti baru.“Kertas siasatan (IP) dipindahkan dari agensi siasatan, jika IP itu kembali kepada kami, kami akan menelitinya. Jika kami mendapati ada perkara yang perlu dilengkapkan, kami akan memulangkannya. Siasatan kes itu tidak pernah diselesaikan walaupun pada hari saya meninggalkan pejabat peguam negara,” katanya pada perbicaraan kes saman fitnah beliau terhadap ahli politik veteran DAP Lim Kit Siang di hadapan Hakim Azimah Omar.Beliau berkata demikian ketika disoal balas peguam Ramkarpal Singh yang mewakili Lim berhubung isu penutupan siasatan kes 1MDB.Kepada soalan lain, Apandi berkata beliau tidak membersihkan bekas perdana menteri Najib Razak daripada pertuduhan berkaitan 1MDB dan SRC International namun hanya yang mempunyai kaitan dengan sumbangan RM2.6 bilion.Ramkarpal: Siaran akhbar (bertarikh 26 Jan 2016) yang anda bacakan pada satu sidang media, membersihkan bekas perdana menteri Najib Razak daripada sebarang salah laku dalam SRC International. Adakah anda bersetuju bahawa ini adalah kerana pada pandangan anda, dana itu datangnya daripada sumbangan tersebut dan bukan SRC International?Apandi: Saya tidak menyebut sumber dana itu dalam siaran akhbar, saya hanya menyebut tidak ada bukti bahawa Najib menyalahgunakan kedudukannya sebagai perdana menteri.Ramkarpal: Jadi anda katakan bahawa tidak ada bukti wang itu datangnya daripada SRC International?Apandi: Pada masa yang material itu.Apandi juga berkata sepanjang tempoh 47 tahun berkhidmat dalam arena perundangan, beliau tidak pernah melakukan sebarang salah laku atau “membantu” sesiapa yang mempunyai kaitan dengan 1MDB atau SRC International.Ramkarpal kemudian menyoal Apandi mengenai laporan berita bahawa peguam negara ketika itu enggan bertindak ke atas syor panel semakan Suruhanjaya Pencegahan Rasuah Malaysia (SPRM) untuk mendakwa Najib.Ramkarpal: Laporan ini agak teruk dan seorang daripada ahli panel itu, Lim Chee Wee mendakwa bahawa anda tidak bertindak terhadap fakta bahawa sejumlah RM42 juta dimasukkan ke dalam akaun bank bekas perdana menteri itu. Anda diberikan peluang untuk memberikan maklum balas namun anda tidak berbuat demikian.Apandi: Saya berpendapat bahawa saya tidak perlu memberikan maklum balas kepada perkara itu.Pada 5 Julai 2019, Apandi menyaman Lim dan dalam penyataan tuntutan mendakwa pada 6 Mei 2019, Lim menulis dan membawa kepada penerbitan artikel bertajuk “Dangerous fallacy to think Malaysia’s on the road to integrity” dalam Malaysiakini.Beliau mendakwa perkataan berunsur fitnah dalam artikel itu membawa maksud bahawa beliau terlibat dalam jenayah dan bersubahat dalam skandal kewangan 1MDB, seorang individu yang tidak bermoral dan berintegriti, tikda beretika serta telah menyalahgunakan kuasanya ketika menjadi peguam negara.Apandi, yang menyandang jawatan peguam negara dari 27 Julai 2015 hingga 4 Jun 2018, mendakwa perkataan fitnah itu adalah tidak benar dan ditulis dengan niat mencemarkan imej serta kredibilitinya sebagai bekas peguam negara Malaysia bagi meraih publisiti murahan.Beliau menuntut ganti rugi teruk dan teladan serta ganti rugi am sebanyak RM10 juta, perintah injunksi bagi menghalang Lim dan/atau ejennya daripada terus menerbitkan perkataan yang didakwa berunsur fitnah dan relief lain yang difikirkan sesuai oleh mahkamah.Perbicaraan bersambung esok.


41% dewasa terima dos penggalak ketika jumlah suntikan vaksin lepasi 61 juta

Seramai 237,703 individu dewasa telah menerima dos penggalak vaksin Covid-19 semalam, menjadikan jumlah kumulatif bagi pemberian dos penggalak meningkat kepada 9,609,454 atau 41% setakat 11.59 malam tadi.Berdasarkan data kementerian kesihatan (KKM) menerusi laman CovidNow, sebanyak 22,906,072 atau 97.8% populasi dewasa telah lengkap menerima suntikan vaksin manakala 23,185,749 individu atau 99% populasi dewasa menerima sekurang-kurangnya satu dos suntikan vaksin Covid-19.Bagi remaja berusia 12 hingga 17 tahun pula, sebanyak 2,775,059 individu atau 88.2% telah melengkapkan vaksinasi sementara 2,862,198 individu atau 91% telah menerima sekurang-kurangnya satu dos vaksin Covid-19.Dalam pada itu, statistik harian menunjukkan 242,705 dos vaksin telah diberikan semalam melibatkan 1,912 dos pertama, selain 3,090 dos lengkap menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) meningkat kepada 61,135,763 dos.Sementara itu, menurut portal GitHub KKM, 16 kematian Covid-19 dilaporkan semalam dengan Selangor mencatatkan kematian tertinggi iaitu lima kematian diikuti Terengganu tiga kematian serta Negeri Sembilan dan Pulau Pinang masing-masing mencatatkan dua kematian.


Rosmah gagal rayu batalkan kes rasuah projek solar hibrid di Sarawak

Mahkamah Rayuan menolak rayuan isteri bekas perdana menteri Najib Razak, Rosmah Mansor untuk mendapatkan kebenaran memulakan semakan kehakiman bagi membatalkan kes rasuah terhadapnya membabitkan projek tenaga hibrid solar bernilai RM1.25 bilion dan mencabar pelantikan mendiang Gopal Sri Ram sebagai ketua pendakwa raya dalam kes itu.
Panel tiga hakim diketuai hakim Mahkamah Rayuan Hanipah Farikullah memutuskan tiada merit untuk rayuan Rosmah itu.
Hakim See yang menyampaikan keputusan mahkamah dalam prosiding secara dalam talian, menolak rayuan Rosmah dengan kos RM10,000.
Pada 30 Ogos 2022, Mahkamah Tinggi di Kuala Lumpur tidak memberi kebenaran kepada Rosmah untuk memulakan semakan kehakiman bagi mencabar pelantikan Sri Ram sebagai ketua pendakwa dalam kesnya.
Rosmah, 71, yang memfailkan permohonan untuk mendapatkan kebenaran bagi memulakan semakan kehakiman di Mahkamah Tinggi pada 24 Jun 2022, menamakan Peguam Negara/Pendakwa Raya, Kerajaan Malaysia dan Sri Ram sebagai responden.
Hakim See berkata panel hakim bersetuju bahawa permohonan Rosmah untuk mendapatkan kebenaran bagi memulakan semakan kehakiman di Mahkamah Tinggi di luar masa, kerana permohonan itu sepatutnya difailkan dalam tempoh tiga bulan dari fiat (surat kebenaran) pertama kali dilihat.
Beliau berkata perayu (Rosmah) sepatutnya memfailkan permohonan itu dalam tempoh bermulanya tarikh fiat pertama kali dilihatnya dan seperti yang didakwanya sebagai tidak sah, sekali gus menyebabkan pelantikan Sri Ram salah di sisi undang-undang serta perbicaraan kes hibrid solar itu terbatal dan tidak sah.
"Semakan kehakiman, yang diberi mandat dalam tempoh tiga bulan dari tarikh (penglihatan pertama) dan kami mendapati perayu sudah di luar masa berkenaan," katanya.
Hakim juga berkata tidak ada alasan kukuh bagi mahkamah menggunakan budi bicaranya untuk memberikan lanjutan masa bagi memfailkan semakan kehakiman.
Aturan 53 kaedah 3(6) Kaedah-Kaedah Mahkamah 2012 memperuntukkan bahawa permohonan untuk semakan kehakiman hendaklah dibuat dengan segera dan dalam apa jua keadaan dalam tempoh tiga bulan dari tarikh alasan bagi permohonan itu timbul atau apabila keputusan itu mula-mula dimaklumkan.
Dalam permohonan semakan kehakiman itu, Rosmah memohon pengisytiharan bahawa pelantikan Sri Ram sebagai Timbalan Pendakwa Raya kanan melalui tiga surat pelantikan (fiat) masing-masing bertarikh 8 Julai 2020, 11 Mei dan 21 Mei 2021 adalah menyalahi undang-undang.
Selain itu, beliau memohon deklarasi bahawa keseluruhan prosiding pendakwaan dan perbicaraan penuh kes projek solar yang berlangsung sejak 15 Nov 2018 sehingga pembelaan menutup kesnya adalah tidak sah serta batal dan beliau perlu dibebaskan daripada semua pertuduhan mengikut Seksyen 16(a)(A) Akta Suruhanjaya Pencegahan Rasuah Malaysia 2009.
Sebelum ini, Rosmah memohon untuk menggugurkan Sri Ram namun ditolak oleh Hakim Mahkamah Tinggi Mohamed Zaini Mazlan yang mendengar perbicaraan kes rasuah beliau. Rayuannya berhubung perkara itu turut ditolak oleh Mahkamah Rayuan dan Mahkamah Persekutuan.
Pada 1 September tahun lepas, Mahkamah Tinggi Kuala Lumpur memerintahkan Rosmah dipenjara 10 tahun bagi setiap tuduhan yang berjalan secara serentak dan didenda RM970 juta.
Rosmah didapati bersalah atas tiga pertuduhan meminta rasuah RM187.5 juta dan menerima suapan RM6.5 juta membabitkan projek solar hibrid untuk 369 sekolah luar bandar di Sarawak.
Kesemua hukuman penjara itu adalah selama 30 tahun, namun mahkamah memerintahkan ia berjalan serentak selama 10 tahun.
Sementara itu, menurut Bernama peguam Akberdin Abdul Kader memberitahu pemberita bahawa mereka akan memfailkan rayuan terhadap keputusan hari ini ke Mahkamah Persekutuan.
Rosmah turut diwakili peguam Jagjit Singh manakala Peguam Kanan Persekutuan Shamsul Bolhassan dan Liew Horng Bin bertindak bagi pihak responden.


Walaupun pahit terpaksa ditelan, kata persatuan majikan berhubung ‘lockdown’

Persekutuan Majikan Malaysia (MEF) menyifatkan keputusan Putrajaya semalam untuk melaksanakan “total lockdown” di seluruh negara sebagai “ubat pahit yang mesti ditelan” kerana mereka memahami langkah tersebut adalah penting bagi melandaikan keluk pandemik Covid-19.MEF turut menggesa butiran yang jelas perlu dikeluarkan pihak berkuasa kepada pihak perniagaan agar kebingungan mengenai prosedur operasi strandard (SOP) dalam sektor-sektor yang terlibat dalam perintah kawalan pergerakan (PKP) kali ini dapat dielakkan.“Kali ini, para majikan dan orang ramai diberikan arahan yang lebih jelas dan telus mengenai rancangan kerajaan untuk mengawal penularan Covid-19,” kata presidennya, Syed Hussain Syed Husman.Syed Hussain turut menggesa kerajaan mengumumkan pakej rangsangan bagi menangani beban dan tanggungann yang terpaksa dihadapi perniagaan dan pekerja-pekerjanya.“Tanpa sebarang keuntungan sepanjang lockdown, ia akan menjadi cabaran esar bagi mereka untuk kekal bertahan,” katanya sambil memetik amaran menteri kewangan 2.8 juta orang akan kehilangan pendapatan selain 40% perniagaan kecil dan sederhana mengkin menutup perniagaan.“Moratorium pinjaman secara automatik juga perlu diperkenalkan supaya perniagaan dan individu boleh teruskan operasi dan kehidupan mereka,” tambahnya.Semalam, Pejabat Perdana Menteri mengumumkan pelaksanaan “total lockdown” atau PKP skala penuh selama dua minggu seperti yang pernah dilaksanakan pada Mac tahun lalu.Pelaksanaannya akan berkuatkuasa dengan tiga fasa mengikut penilaian risiko kementerian kesihatan selepas kadar jangkitan baru dapat dikurangkan dalam tempoh dua minggu pertama.Fasa kedua yang akan dilaksanakan selama sekurang-kurangnya sebulan akan membenarkan sebahagian sektor ekonomi beroperasi tanpa melibatkan pertemuan orang ramai dalam jumlah yang ramai.Fasa ketiga pula akan menyaksikan pelaksanaan PKP seperti yang dijalankan ketika ini, dengan kebanyakan sektor dibenarkan beroperasi.MEF mengalu-alukan sasaran jalur masa yang ditetapkan semalam sambil menambah sasaran PKP tersebut akan dapat dicapai jika angka jangkitan dapat dikurangkan.MEF turut berkata kawalan sempadan yang diperketatkan adalah penting bagi mengelakkan varian Covid-19 memasuki negara.“Ini adalah tanggungjawab bersama namun kita masih lihat hal yang serius ini diambil mudah, jadi selain hanya mengharapkan kerajaan, orang ramai juga mesti bertanggungjawab dalam setiap tindakan mereka.“Tidak ada gunanya bercakap tentang berikan pilihan vaksin kepada rakyat jika mereka tidak dapat bantu selesaikan masalah,” tambah Syed Hussain.


Tempoh kempen 14 hari berakhir tengah malam ini

Tempoh 14 hari berkempen Pilihan Raya Umum ke-15 (PRU15) yang bermula 5 November, akan tamat pada pukul 11.59 malam ini.
Ini bermakna selepas tempoh itu, segala aktiviti merayu undi tidak dibenarkan langsung terutamanya pada hari pengundian esok di 222 kerusi Parlimen, dan 59 kerusi Dewan Undangan Negeri (DUN) di Perak, Pahang (42) dan Perlis (15), serta DUN Bugaya, Sabah.
Bagaimanapun status kerusi Parlimen Padang Serai masih belum dapat diputuskan setakat ini sama ada pengundian akan dapat dijalankan berikutan kematian penyandangnya yang juga calon Pakatan Harapan (PH), M Karupaiya, selain Suruhanjaya Pilihan Raya akan bermesyuarat hari ini bagi menentukan status kerusi berkenaan.
Karupaiya sepatutnya menghadapi saingan enam penjuru menentang lima lagi calon iaitu Hamzah Abd Rahman (Pejuang), C Sivaraajh (Barisan Nasional), Mohd Bakhri Hashim (Warisan), Azman Nasrudin (Perikatan Nasional) dan calon Bebas Sreanandha Rao pada PRU15, Sabtu ini.
SPR dalam kenyataan sebelum ini memaklumkan agensi itu akan menguatkuasakan subseksyen 26 (1) Akta Kesalahan Pilihan Raya 1954 yang melarang diadakan, memanggil atau mengaturkan sebarang bentuk perjumpaan, perhimpunan, pertunjukan, hiburan atau memberi ucapan terbuka.
Akta itu juga melarang membekalkan apa-apa alat pembesar suara bagi maksud politik serta melarang membuka pejabat atau barung di dalam bahagian pilihan raya semasa hari pengundian.
PRU kali ini mencatat sejarah apabila seramai 945 calon disahkan layak bertanding untuk merebut 222 kerusi Parlimen di seluruh negara, yang teramai dalam rekod PRU negara.
Dalam pada itu, Perdana Menteri Ismail Sabri Yaakob berharap keadaan harmoni serta lancar semasa berkempen tanpa sebarang isu besar melibatkan provokasi atau keganasan melampau ketika ini, berterusan sehingga hari mengundi pada Sabtu.
Sementara itu, setakat semalam (17 November), polis telah mengeluarkan sebanyak 2,148 permit bagi mengadakan ceramah sepanjang kempen PRU15.
Pengarah Operasi PRU15 PDRM Hazani Ghazali berkata 326 permit dikeluarkan di Sabah, Pahang (300), Sarawak (293), Perak (221), Johor (208), Kedah (180), Kelantan (147), Selangor (112), Negeri Sembilan (103), Melaka (94), Terengganu (89), Pulau Pinang (40), Perlis (23) dan Kuala Lumpur (12).
Selain itu, polis turut membuka 20 kertas siasatan iaitu masing-masing empat di Selangor dan Kuala Lumpur, Sarawak (tiga), Sabah (dua) dan masing-masing satu di Kedah, Perak, Melaka, Pahang, Negeri Sembilan, Kelantan dan Terengganu antaranya melibatkan kesalahan menghasut, ugutan jenayah, merosakkan bendera dan papan tanda milik parti politik serta calon.
PRU kali ini menyaksikan jumlah pengundi semakin ramai iaitu seramai 21.1 juta pemilih berbanding 14.9 juta pengundi pada PRU14.


‘Hartal’ satu hari tak akan jejaskan pesakit, kata kumpulan doktor

Gerakan Hartal Doktor Kontrak memberi jaminan tindakan “walk out” pada 26 Julai ini tidak akan menjejaskan keadaan pesakit dalam hospital di mana mereka berkhidmat, kata seorang jurucakapnya.Salah seorang wakil gerakan itu, Dr Fauzi Rahim berkata, gerakan itu sudah mengatur dengan doktor senior, pakar, konsultan dan doktor tetap bagi membolehkan “hartal” dilakukan tanpa menjejaskan keadaan pesakit.“Ramai pakar boleh terima (tindakan hartal), mereka menggalakkan kita untuk ‘go for the strike’, dan mereka boleh ‘cover’ kami.“Perangkaan di hospital tidak akan terjejas 100%, tetapi pegawai perubatan tetap terasa yang mana pergerakan fasiliti kesihatan akan perlahan di hospital masing-masing,” katanya pada satu sidang media secara maya hari ini.Katanya, tindakan hartal itu hanya langkah terakhir selepas fasa kedua iaitu perbincangan bersama jabatan pesakit luar dan pengarah hospital mengenai tindakan itu.Jurucakap gerakan, Dr Mustapa Kamal A Aziz berkata pihaknya akan cuba lakukan yang terbaik untuk tidak menjejaskan sistem kesihatan.Ditanya sama ada mereka akan bertanggungjawab sekiranya berlaku kematian pesakit Covid-19 disebabkan tindakan “walk out”, Kamal berkata: “Kalau dilihat kepada pelan tindakan, untuk kebanyakan hospital Covid-19, kita cuba yang terbaik untuk tidak menggerakkan pegawai perubatan kontrak (menyertai walk out) kecuali kita boleh atur dengan baik. Kami faham pandemik merupakan darurat, kita tidak mahu menjejaskan kesihatan pesakit.”Katanya, majoriti doktor kontrak menyokong tindakan “walk out” itu.Mustapa berkata, kerajaan akan berdepan tindakan “walk out” berterusan daripada doktor kontrak sekiranya tiada penyelesaian dikemukakan sekarang.“Ini soal masa depan sistem kesihatan, bukan mengenai kami.“Masa menunggu pesakit sekarang ialah enam jam, bayangkan semua doktor tinggalkan sektor kesihatan awam untuk ke sektor swasta dalam masa 10 ke 20 tahun,” katanya.Mustapa memaklumkan pihaknya turut bersedia dengan pasukan guaman sekiranya ada antara ahli mereka yang dikenakan tindakan disiplin oleh pihak berkuasa.


Harga cili, bawang merah kembali stabil, kata timbalan menteri

Harga cili dan bawang merah yang sebelum ini melambung tinggi di pasaran, didapati mengalami penurunan ketara dan kembali stabil sejak minggu lalu.Timbalan Menteri Perdagangan Dalam Negeri dan Hal Ehwal Pengguna Rosol Wahid berkata, ia susulan kemasukan bekalan barangan tersebut dari India dan Pakistan, yang sebelum ini terhenti seketika akibat banjir.“Isu harga bawang merah dan cili merah sudah tidak timbul kerana import bekalan dari India dan Pakistan sudah boleh masuk, sebelum ini di sana banjir.Tambah Rosol lagi, KPDNHEP sentiasa melakukan pemantauan harga dan bekalan secara berterusan melalui 2,300 anggota penguatkuasanya, di seluruh negara.“Kita dapati penurunan harga (bawang dan cili) melebihi 10 peratus, kerana bekalan sudah mula stabil di pasaran,” katanya kepada media selepas melawat keluarga pelajar pintar yang daif Muhammad Mu’az Zhofri, 13, di Kampung Losong, di Kuala Terengganu hari ini.Tambah Rosol lagi, KPDNHEP sentiasa melakukan pemantauan harga dan bekalan secara berterusan melalui 2,300 anggota penguatkuasanya, di seluruh negara.Beliau berkata, ia bagi memastikan tidak berlaku manipulasi harga dan bekalan yang akan membebankan para pengguna.


6 calon bertembung di DUN Asahan

Kerusi Dewan Undangan Negeri (DUN) Asahan menyaksikan pertembungan enam penjuru antara Barisan Nasional (BN), Perikatan Nasional (PN), Pakatan Harapan (PH) dan tiga calon Bebas pada Pilihan Raya Negeri (PRN) Melaka, 20 November ini.Pertandingan enam penjuru di kerusi Asahan melibatkan Fairul Nizam Roslan calon BN, Danesh Basil (PN), Idris Haron (PH) dan tiga calon Bebas iaitu Mohd Noor Salleh, Azmar Abdul Hamid dan Mohd Akhir Ayob.Pegawai Pengurus (RO) Pusat Penamaan Calon DUN Asahan Luqmannulhakim Mohamad Idris membuat pengumuman tersebut di pusat penamaan calon Dewan Besar Kolej Komuniti Selandar pada 10.50 pagi selepas tamat tempoh penamaan calon pada pukul 10 pagi tadi.Pada Pilihan Raya Umum Ke-14 lalu, kerusi Asahan disandang Abdul Ghafar Atan dari BN dengan majoriti 275 undi.Suruhanjaya Pilihan Raya (SPR) menetapkan tarikh mengundi PRN Melaka pada 20 November dan undi awal pada 16 November.PRN Melaka diadakan ekoran pembubaran Dewan Undangan Negeri (DUN) pada 4 Oktober lepas susulan empat Ahli Dewan Undangan Negeri (ADUN) menarik sokongan terhadap kepimpinan Ketua Menteri Melaka Sulaiman Md Ali. Empat Adun berkenaan ialah Idris Haron (BN-Sungai Udang), Nor Azman Hassan (BN-Pantai Kundor), Norhizam Hassan Baktee (Bebas-Pengkalan Batu) dan Noor Effandi Ahmad (Bersatu-Telok Mas).


Perjalanan panjang untuk KJ jadi PM, sukar menang Sungai Buloh

Perjalanan masih panjang untuk Khairy Jamaluddin untuk menjadi presiden Umno dan perdana menteri, kata penganalisis politik dan menambah sukar baginya untuk merampas kerusi Parlimen Sungai Buloh daripada Pakatan Harapan (PH).
Sementara itu, Mujibu Abd Muis dari Universiti Teknologi Mara (UiTM) walaupun Khairy merupakan pemimpin yang mempunyai ciri-ciri untuk menjadi perdana menteri, sejauh mana beliau boleh mendaki hierarki parti yang ketika ini masih dikuasai “warlords” kekal menjadi persoalan.
"Kalau Khairy boleh mengatasi perkara ini dan berjaya memegang serta menyakinkan beberapa kelompok penting dalam Umno, mungkin boleh (diangkat jadi PM)," katanya kepada MalaysiaNow.
Pada 2018, usaha Khairy untuk bertanding bagi jawatan presiden Umno menemui kegagalan apabila tewas kepada Ahmad Zahid Hamidi.
Tengku Razaleigh Hamzah merupakan salah seorang lagi calon.
Sementara pemerhati politik Mazlan Ali dari Universiti Teknologi Malaysia (UTM) berkata Khairy diletakkan oleh Umno ke Parlimen Sungai Buloh yang berisiko memandangkan kawasan itu amat dikenali sebagai kubu kuat Pakatan Harapan (PH).
Ditambah pula dengan demografi pengundi yang terdiri dengan penduduk bandar dan penyokong yang cenderung kepada parti pelbagai kaum, peluang Khairy dianggap amat tipis di Sungai Buloh.
Menurut Mazlan, kenyataan dibuat oleh menteri kesihatan itu memberi pentanda seolah-olah beliau "pasrah" ditempatkan di Parlimen itu.
"Nak menang tu payah. Dan saya perhatikan pemimpin Umno ini memang mahu menyekat Khairy Jamaluddin," katanya kepada MalaysiaNow.
Namun, Mazlan menegaskan kenyataan yang dibuat Khairy pada ceramah kempen mengatakan berhasrat jadi perdana menteri mampu mencetuskan fenomena dan tarikan sokongan terhadap dirinya untuk memenangi kerusi Parlimen tersebut.
"Maknanya Khairy ini budak bijak. Kenyataan dia itu boleh cetuskan gelombang.
"Orang akan kata, apa salahnya beri peluang kepada Khairy kalau dia menang ini boleh jadi platform dia jadi presiden Umno yang akan datang."
Sebelum ini, Khairy merupakan penyandang Parlimen Rembau, Negeri Sembilan.
Semasa pengumuman calon PRU15, Zahid yang juga pengerusi Barisan Nasional (BN) menamakan Khairy sebagai calon di Sungai Buloh bagi memberi laluan kepada Timbalan Presiden Umno Mohamad Hasan bertanding di kerusi Rembau.
Bercakap di Taman Saujana Utama pada Selasa, Khairy menegaskan cita-cita dan hasratnya itu bergantung kepada kemenangan di Sungai Buloh.
Apa jadi jika Khairy menang?
Khairy sering disebut-sebut sebagai "ancaman" kepada pimpinan utama Umno kerana selalu bercanggah dan lantang bersuara terhadap presiden parti.
Ini termasuklah hal berkaitan kes-kes mahkamah melibatkan pemimpin-pemimpin Umno dan isu dalaman parti tersebut.
Dalam pada itu, ketika ditanya apakah akan berlaku sekiranya Khairy berjaya membuktikan potensi dirinya dan memenangi Sungai Buloh pada 19 November ini, Mazlan berkata cita-cita menjadi perdana menteri berkemungkinan boleh dicapai dalam tempoh satu penggal sahaja lagi.
Ini kerana, enam bulan selepas PRU15 diadakan Umno akan mengadakan pemilihan parti yang baru.
Dari situ, kata Mazlan, Khairy sudah pasti akan menamakan dirinya bertanding sebagai calon presiden Umno yang baru dan turut kedudukan menyaingi Mohamad.
"Khairy sekarang berumur 46 tahun, dalam tempoh satu penggal lagi dia akan memasuki umur 50 tahun.
"Umur yang sangat ideal untuk jadi seorang perdana menteri," katanya.
Mazlan pula berkata, terdapat juga kekurangan pada Khairy.
"Dia berada dalam Umno iaitu parti yang berasaskan satu kaum. Bukan parti pelbagai kaum," katanya dan menambah faktor itu menyebabkan Khairy sukar mendapatkan sokongan golongan Melayu bandar dan bukan Melayu.
Sementara Mujibu berkata lebih baik sekiranya Khairy berhijrah ke parti lain yang lebih terbuka untuk menerima dan bersungguh-sungguh mahu menaikkan kedudukannya dalam perjalanan politik tempatan.
"Itu lebih sesuai sebab kalau nak tunggu Umno barangkali hendak mendaki hierarki itu agak susah bagi orang-orang yang progresif seperti Khairy.
"Sebab Khairy ini progresif dan Umno pula konservatif. Itulah realitinya jadi susah sedikit (untuk Khairy capai cita-cita jadi PM)," katanya.


291,217 dos suntikan vaksin diberi semalam

Sebanyak 291,217 dos suntikan vaksin Covid-19 diberikan semalam, menjadikan jumlah keseluruhan pemberian vaksin di seluruh negara kini 11,366,710 dos.Menerusi hantaran di Twitter hari ini, Menteri Kesihatan Dr Adham Baba memaklumkan daripada jumlah pemberian dos harian itu, sebanyak 190,186 adalah dos pertama manakala 101,031 adalah dos kedua.Beliau berkata lima negeri yang mencatatkan pemberian vaksin tertinggi semalam ialah Selangor dengan 63,043 orang, diikuti Sarawak (56,525), Kuala Lumpur (48,996), Perak (19,282) dan Johor (19,231).Menurut Dr Adham setakat semalam, jumlah keseluruhan pemberian vaksin Covid-19 dos pertama ialah 7,840,034 dan dos kedua 3,526,676.


Bekas ahli lembaga Felda bebas 29 tuduhan rasuah

Bekas ahli Lembaga Pengarah Lembaga Kemajuan Tanah Persekutuan (Felda) Noor Ehsanuddin Mohd Harun Narrashi, dilepas dan dibebaskan oleh Mahkamah Sesyen atas 29 pertuduhan rasuah, selepas pihak pendakwaan menarik balik kesemua pertuduhan itu.Peguam Hasnal Rezua Merican yang mewakili Noor Ehsanuddin ketika dihubungi Bernama hari ini berkata, pihak pendakwaan memaklumkan kepada mahkamah berhubung penarikan balik kesemua 29 pertuduhan itu, semasa prosiding perbicaraan kes di hadapan Hakim Suzana Hussin pada 21 Mei lalu.“Sepatutnya, hari itu (21 Mei) ditetapkan untuk sambung bicara, namun pendakwaan memberitahu mahkamah untuk menarik balik kesemua pertuduhan tersebut.“Ini berikutan, pihak Suruhanjaya Pencegahan Rasuah Malaysia (SPRM) telah menyiasat pernyataan pembelaan di bawah Seksyen 62 Akta SPRM, dan mereka berpuas hati bahawa kesemua transaksi yang dipertuduhkan adalah wang duluan (advances), yang telah dibayar balik sepenuhnya.“Oleh itu, pihak pendakwaan menarik balik kes terhadap anak guam saya dan mahkamah kemudian melepas dan membebaskan Noor Ehsanuddin daripada kesemua 29 pertuduhan rasuah,” kata peguam itu.Perbicaraan kes itu bermula pada Ogos 2019 dan seramai 24 saksi pendakwaan, antaranya pegawai bank dan pegawai Suruhanjaya Syarikat Malaysia, telah memberi keterangan.Noor Ehsanuddin, 58, didakwa di Mahkamah Sesyen atas 14 pertuduhan menerima rasuah bagi bayaran ansuran kenderaan berjumlah RM23,540.68 daripada sebuah syarikat percetakan, Karya Hidayah Sdn Bhd pada 2014 dan 2015.Difahamkan kenderaan itu adalah sebuah kereta jenis BMW 3 Series.Di Mahkamah Johor Bahru, tertuduh didakwa atas 10 pertuduhan termasuk menerima suapan wang tunai bernilai RM50,000 dan sebidang tanah daripada syarikat sama, pada 2013 dan 2014.Tertuduh turut didakwa di Mahkamah Sesyen Shah Alam atas lima pertuduhan menerima benda berharga iaitu penyelenggaraan dua buah kenderaan dan yuran guaman bagi pembelian tanah bernilai RM12,707.60.Kes di Johor Bahru dan Shah Alam dibicarakan bersama dengan kes di Mahkamah Sesyen.


Naik taraf sistem komputer hospital kerajaan, gesa MMA

Persatuan Perubatan Malaysia (MMA) menyeru supaya sistem informasi teknologi (IT) kesihatan awam dipertingkatkan, susulan pendedahan MalaysiaNow baru-baru ini mengenai masalah disebabkan perisian komputer yang sudah lebih dua dekad yang masih digunakan di hospital dan klinik kerajaan.
MMA, yang menggabungkan lebih 10,000 doktor pelbagai lapisan dan kepakaran, berkata Malaysia tidak boleh ketinggalan zaman dan perlu dilengkapi dengan perisian terkini seiring dengan kemajuan teknologi yang pesat.
"Kita perlu guna sistem terbaru terutama jika ada rancangan untuk melaksanakan Rekod Perubatan Elektronik (EMR) dan mengadaptasi lebih banyak kelebihan digital dalam penjagaan kesihatan," kata presiden MMA, Dr Muruga Raj Rajathurai, kepada MalaysiaNow.
Sebelum ini, MalaysiaNow melaporkan mengenai ekologi sistem komputer kerajaan yang lapuk, di mana masih ada komputer di hospital kerajaan menggunakan sistem operasi Windows 2000.
Antara masalah dihadapi termasuk kelewatan ataupun “lagging”, selain lesen perisian yang sudah tamat.
Data pesakit juga sukar diakses kerana server yang lembab sehingga komputer mengalami masalah "lagging", menambahkan beban kerja doktor di hospital awam.
Rekod kesihatan pesakit juga tidak boleh diakses oleh doktor kerana ia tidak diseragamkan dalam satu sistem.
Hospital juga terpaksa mengutamakan jabatan yang lebih sibuk dalam menyediakan komputer dengan perisian terkini.
Ia berbeza dengan inisiatif kerajaan pada penghujung 90-an, ketika Hospital Selayang mencatat sejarah dengan menjadi hospital pertama di dunia menggunakan sistem IT sepenuhnya.
Dr Muruga Raj berkata, digitalisasi sektor awam akan menjadi kunci ke arah membuat keputusan berdasarkan data.
"Perancangan objektif yang lebih baik dapat dicapai dengan merekodkan setiap 'touch point' perjalanan perubatan pesakit," katanya.
Dalam pada itu, katanya perbelanjaan untuk menaik taraf infrastruktur pendigitalan sektor kesihatan awam tidak wajar diambil daripada bajet kesihatan, namun harus melalui bajet berasingan sebagai sebahagian daripada agenda digitalisasi.
Kerajaan juga katanya wajar mempertimbangkan inisiatif pendanaan swasta (PFI) bagi mengejar perubahan teknologi.
"Perlu naik taraf secara kerap."
Baru-baru ini, Timbalan Menteri Kesihatan Lukanisman Awang Sauni berkata, kerajaan berhasrat menjadikan aplikasi MySejahtera yang dibangunkan semasa pandemik Covid-19 sebagai "aplikasi super" untuk penjagaan kesihatan awam.


Majlis Raja-Raja syor PM tidak campur tangan dalam badan pelantikan hakim

Majlis Raja-Raja hari ini mengesyorkan supaya perdana menteri tidak campur tangan dalam pelantikan lima wakil dalam Suruhanjaya Pelantikan Hakim (JAC), sebuah badan yang memberikan cadangan calon untuk menjadi hakim mahkamah.
Ia adalah susulan mesyuarat Majlis Raja-Raja ke-260 yang dipengerusikan Yang di-Pertuan Besar Negeri Sembilan Tuanku Muhriz Tuanku Munawir yang berjalan selama dua hari di Istana Negara bermula semalam.
Dalam kenyataannya, Majlis Raja-Raja berkata struktur JAC ketika ini mempunyai kelemahan yang boleh diperbaiki, di samping turut mengatakan keanggotaannya adalah kritikal bagi memastikannya terus berkemampuan mengemukakan nama-nama hakim yang berintegriti dan berkaliber.
Ketika ini, empat dari sembilan anggota JAC adalah terdiri daripada hakim-hakim kanan, sementara lima lagi anggota adalah lantikan perdana menteri.
Tuanku Muhriz berkata perlu wujud keanggotaan yang lebih seimbang dan tidak membawa kepentingan mana-mana pihak.
"Untuk memastikan JAC bebas dalam melaksanakan tanggungjawab, Beta mencadangkan agar pelantikan lima ahli-ahli JAC tidak dibuat oleh perdana menteri.
“Sebaliknya ia diberi kepada beberapa institusi lain seperti Majlis Peguam Malaysia, Persatuan Undang-Undang Sabah, Persatuan Peguambela Sarawak dan Jawatankuasa Pemilih Parlimen.”
Tuanku Muhriz berkata perlu wujud keanggotaan yang lebih seimbang dan tidak membawa kepentingan mana-mana pihak dalam JAC.
"Untuk memastikan JAC bebas dalam melaksanakan tanggungjawab, Beta mencadangkan agar pelantikan lima ahli-ahli JAC tidak dibuat oleh perdana menteri.
“Sebaliknya ia diberi kepada beberapa institusi lain seperti Majlis Peguam Malaysia, Persatuan Undang-Undang Sabah, Persatuan Peguambela Sarawak dan Jawatankuasa Pemilih Parlimen.”
Tuanku Muhriz turut menggesa supaya struktur dinilai semula dengan rundingan bersama kerajaan, anggota JAC dan pihak berkepentingan lain yang relevan.
“Sekiranya semua ini dilaksanakan, Beta yakin JAC akan mampu menjalankan tanggungjawabnya dengan lebih berkesan dan menjadikan pemilihan serta pelantikan hakim-hakim di Malaysia adalah di kalangan individu yang berkeperibadian mulia, telus dan adil."
JAC ditubuhkan pada 2009 bagi memastikan dan mengemukakan syor pemilihan yang setara dalam pelantikan calon untuk pertimbangan perdana menteri.
Pengkritik mempersoalkan peruntukan yang membolehkan perdana menteri melantik majoriti anggota suruhanjaya tersebut, selain kuasanya dalam menggugurkan mereka daripada badan itu, mengatakan ia menunjukkan wujud naungan politik dalam badan kehakiman negara.


Pembentangan RUU pinda Perlembagaan manifestasi politik lebih sihat, kata Ismail

Pembentangan Rang Undang-Undang Perlembagaan (Pindaan) (No. 3) 2022 di Dewan Rakyat bagi membolehkan Akta Anti Lompat Parti digubal adalah satu manifestasi ke arah politik yang lebih sihat dan berpaksikan kepentingan rakyat.Perdana Menteri Ismail Sabri Yaakob justeru menzahirkan rasa puas hati dengan penyatuan ahli-ahli Parlimen pada mesyuarat khas Dewan Rakyat semalam.“Malaysia ke arah kestabilan politik yang lebih matang, kuat dan berkeyakinan,” kata Ismail dalam catatan di Facebooknya.Beliau berkata blok kerajaan dan pembangkang turut senada dan harmoni untuk membentuk jawatankuasa pilihan khas bagi meneliti pindaan Perlembagaan yang lebih khusus mengenai lompat parti serta mewujudkan Akta Anti Lompat Parti.Rang undang-undang bagi meminda Perkara 10 Perlembagaan Persekutuan bertujuan memasukkan fasal baru 3A selepas Fasal 3 bagi sekatan-sekatan ke atas hak untuk membentuk persatuan yang diberikan oleh perenggan (c) Fasal (1) yang berhubungan dengan keahlian dalam parti politik ahli Dewan Rakyat dan ahli Dewan Undangan Negeri boleh juga dikenakan oleh undang-undang persekutuan.Dewan Rakyat juga meluluskan usul pembentukan jawatankuasa pilihan khas untuk membuat syor berhubung pindaan Perlembagaan Persekutuan berkaitan larangan Ahli Dewan Rakyat bertukar parti.Jawatankuasa itu dianggotai 11 ahli Parlimen kerajaan dan pembangkang yang akan dipengerusikan Menteri di Jabatan Perdana Menteri (Parlimen dan Undang-Undang) Wan Junaidi Tuanku Jaafar.


Muhyiddin, Mahiaddin, ada apa pada nama?

Sejak Pejabat Perdana Menteri mengeluarkan pekeliling menjelaskan format nama Muhyiddin Yassin, sebahagian musuh politiknya mengambil jalan mengutuk dan menghina namanya dengan menggunakan nama “Mahiaddin”, yang merupakan ejaan nama beliau dalam surat beranak.Ini boleh mengalihkan perhatian daripada isu-isu yang lebih serius, tetapi hakikatnya, ia hanya menunjukkan kejahilan terhadap sebuah realiti kehidupan di Malaysia.Seperti bahasa bukan Barat lain yang mengalami tranformasi ejaan kepada huruf rumi selepas penjajahan, bahasa Melayu juga terkesan dengan masalah penyelarasan bagi menunjukkan cara sebutan yang sebenar, lebih-lebih lagi perkataan dan nama asing.Bahasa Arab kekal ditulis dalam huruf dan tulisan Arab, kerana itu dunia Arab tidak ada masalah dengan gelombang perumian sebutannya.Namun, lain pula dengan bahasa yang meminjam sejumlah besar istilah Arab ke dalam kosa katanya.Bahkan Bahasa Inggeris juga memiliki kesukaran dalam transliterasi istilah Arab, iaitu masalah yang menjadi semakin jelas ketika hasil karya Arab dan Islam diterjemah ke dalam Bahasa Inggeris.Hanya beberapa dekad lalu, terdapat usaha lebih serius di Amerika Syarikat untuk menyelaraskan format huruf rumi dalam menterjemah istilah-istilah Arab, seiring dengan peningkatan populasi Islam di Barat yang menganggap bahasa Inggeris seperti bahasa ibunda kerana ramai yang lahir di negara itu.Di Malaysia pula, usaha-usaha serupa turut dilaksanakan melalui institusi seperti Dewan Bahasa dan Pustaka yang dianggap sebagai autoriti bagi bahasa kebangsaan.Sejak itu, masalah penyelarasan ejaan termasuk untuk istilah-istilah Arab, yang mempunyai pengaruh besar dalam Bahasa Malaysia, dapat dikurangkan.Bagaimanapun, beberapa kata nama khas Arab yang biasa digunakan umat Islam untuk menamakan anak mereka masih mempunyai masalah keseragaman ejaan rumi.Bahkan, nama tokoh utama Islam, Nabi Muhammad, turut digunakan dalam pelbagai format dalam dunia Islam: Mehmet dan Muhammet di Turki, Mohamad di Indonesia dan Malaysia, Mohammed di benua kecil India, sebagai contoh.Jelas sekali lidah bukan Arab menjadi punca kepada perbezaan dan kepelbagaian ejaan tersebut.Namun, ketika perbezaan seperti itu boleh diterima, ada juga kata nama lain, seperti dalam kes “Mahiaddin”, di mana ejaannya tidak langsung mencerminkan cara sebutan yang betul.Sesiapa yang memiliki asas bahasa Arab akan mengetahui bahawa ejaan “Mahiaddin” sebenarnya merujuk kepada perkataan “Muhyiddin”, hal ini berlaku adalah kerana kurangnya penyelarasan garis panduan dalam transliterasi ejaan kepada huruf-huruf rumi.Muhyiddin adalah kombinasi perkataan “Muhyi” (yang menghidupkan) dan “Din” (agama), dan ejaan ini tepat mencerminkan sebutan perkataan itu.Sebaliknya, “Mahiaddin” tidak memiliki makna.Maka bukanlah satu hal yang pelik bagi sesiapa yang terbeban dengan kesilapan ejaan seperti itu untuk membetulkannya, lagi-lagi pula bagi seseorang yang perlu melawat seluruh dunia dan namanya dipetik meluas di media.Inilah konteks yang harus difahami dalam penjelasan mengenai nama Muhyiddin itu.Adalah satu hal yang remeh, bahkan kebudak-budakan setaraf murid sekolah rendah, apabila seseorang cuba menggunakan modal ini dalam mempersoalkan perdana menteri dalam isu nyawa dan kematian berhubung krisis Covid-19.Ia bukan isu cuba menyorokkan identiti sesiapa, jauh sekali untuk kerana kononnya mahu guna “nama glamor”.Mereka yang berkata ia adalah “nama glamor” hanya menunjukkan betapa cetek pengetahuan mereka tentang budaya Melayu Islam kontemporari.Nama “Muhyiddin” adalah antara nama yang paling kurang “glamor” di kalangan orang Melayu, tidak seperti nama-nama Parsi atau Turki yang digemari ibu bapa muda di negara ini untuk menamakan anak mereka, berbanding nama yang mudah dan sederhana satu masa dulu.Seseorang itu tidak rugi kalau memanggil orang lain dengan nama yang dia mahukan.Ia merupakan sekecil-kecil sifat sivil yang boleh kita tonjolkan.Malangnya, hari ini, ada ahli politik yang menggunakan “Mahiaddin” dalam kenyataan-kenyataan mereka di media sosial.Dengan tindakan itu, bukan sahaja menunjukkan kejahilan mereka tentang bahasa dan sejarah, bahkan membuktikan mereka berada dalam kategori mereka yang “berminda rendah” kerana hanya pandai membicarakan tentang orang, bukannya idea dan isu.Abdar Rahman Koya adalah CEO dan editor MalaysiaNow.


Moderna anggap vaksin tercemar keluli tahan karat selamat, tidak berisiko

Beberapa kumpulan vaksin Moderna yang dihantar ke Jepun dilaporkan tercemar selepas dikesan mengandungi partikel keluli tahan karat, namun syarikat itu berkata ia tidak menjangka vaksin itu memberi “risiko tidak sewajarnya terhadap keselamatan pesakit.”Firma bioteknologi Amerika Syarikat (AS) itu kini berdepan isu besar di Jepun, apabila lebih ratusan ribu dos vaksin Moderna digantung susulan laporan bendasing dikesan dalam bebuli vaksin Covid-19 tersebut.Pihak berkuasa juga sedang menyiasat kematian dua lelaki yang menerima suntikan dos dari satu kumpulan vaksin dilaporkan tercemar itu.Namun, punca kematian mereka masih belum dikenal pasti, setakat ini.Dalam sebuah kenyataan bersama rakan kongsinya di Jepun, Takeda, Moderna berkata, pencemaran dalam satu daripada tiga kumpulan vaksin digantung itu dikesan membabitkan kelemahan aliran pengeluaran di sebuah kilang yang dikendalikan kontraktornya di Sepanyol, ROVI Pharma Industrial Services.“Kewujudan partikel keluli tahan karat terbabit yang jarang berlaku dalam vaksin Moderna, tidak memberi risiko tidak sewajarnya terhadap keselamatan pesakit.“Ia juga tidak memberi kesan buruk terhadap manfaat atau risiko produk berkenaan,” kata kenyataan itu.Menurut kenyataan itu lagi, partikel metalik pada saiz terbabit yang disuntik ke dalam otot, berkemungkinan menyebabkan reaksi ketika diberikan namun ia dijangka akan melebihi daripada reaksi tersebut.“Keluli tahan karat lazim digunakan dalam rawatan injap jantung, penggantian sendi dan jahitan serta cantuman membabitkan logam.“Justeru, suntikan yang mengandungi partikel dikenal pasti dalam lot vaksin di Jepun itu tidak dijangka akan menyebabkan peningkatan risiko perubatan,” katanya.Setakat ini, Moderna berkata, tidak ada bukti menunjukkan dua kematian terbabit berkait dengan suntikan vaksin tersebut selain “kaitannya buat masa ini dianggap sebagai kebetulan.”Siasatan mengenai kematian tersebut masih berjalan ketika ini.Minggu lalu, Jepun menggantung penggunaan kira-kira 1.63 juta dos vaksin Moderna di seluruh negara itu.Sekitar 46% populasi Jepun telah menerima vaksin lengkap ketika negara itu berdepan peningkatan kes tinggi susulan penularan varian Delta.Lebih 16,000 korban Covid-19 telah dicatatkan di Jepun dan sebahagian besar kawasan di negara itu kini dikenakan sekatan pergerakan bagi membendung virus tersebut.


Tarif elektrik kekal 6 bulan lagi, kata menteri

Mesyuarat Kabinet hari ini memutuskan untuk mengekalkan tarif elektrik pada kadar yang sama bermula 1 Januari hingga 30 Jun 2021, kata  Menteri Tenaga dan Sumber Asli, Shamsul Anuar Nasarah.Beliau berkata, pemberian rebat ini akan memanfaatkan 7.5 juta pengguna domestik.“Rebat 2 sen per kilowatt jam seperti sebelum ini akan dinikmati bagi semua pengguna bermula 1 Januari hingga 30 Jun 2021.“Dengan pemberian rebat ini memanfaatkan 7.5 juta pengguna domestik yang akan dinikmati di antara 3.6%-9.2%,” katanya pada satu sidang media khas di Kuala Lumpur hari ini.Menurut Shamsul ini merupakan inisiatif tambahan untuk rakyat yang menghadapi kesukaran dari segi kewangan kesan daripada pandemik Covid-19.Kali terakhir pengguna menikmati rebat adalah pada 2018 dan sejak itu semua hanya dikenakan surcaj, katanya.“Keputusan yang dibuat kerajaan dan kementerian ini mengambil kira kadar semasa dan berharap agar pemberian rebat ini akan membantu meringkankan kos hidup rakyat yang terkesan berikutan penularan Covid-19.“Rebat pertama kali dinikmati sejak Julai 2018 ini akan dinikmati oleh semua pengguna TNB domestik dan bukan domestik.”Menurut Shamsul, sehingga 31 Oktober lalu, kira-kira 7.66 juta pengguna domestik di Semenanjung menikmati diskaun bil elektrik di bawah Pakej Rangsangan Ekonomi Prihatin Rakyat (Prihatin) dan Bantuan Prihatin Elektrik (BPE), melibatkan peruntukan berjumlah RM1.9 bilion.Katanya, pakej Prihatin dan BPE dilaksanakan oleh kerajaan untuk membantu mengurangkan bil elektrik rakyat terutamanya pengguna domestik berikutan penularan pandemik Covid-19 dan pelaksanaan Perintah Kawalan Pergerakan (PKP).Menurut Shamsul, bagi mengurangkan beban peningkatan bil elektrik sepanjang tempoh PKP, pakej BPE tambahan diberikan kepada semua pengguna domestik di Semenanjung iaitu diskaun secara sekali beri sehingga RM77 sebulan atau RM231 untuk tempoh tiga bulan pelaksanaan PKP, iaitu bagi penggunaan elektrik dalam bulan April, Mei dan Jun 2020.


Pendakwaan bantah permohonan Rosmah gugurkan hakim dalam kes rasuah projek solar

Pihak pendakwaan hari ini membantah permohonan Rosmah Mansor untuk menggugurkan hakim Mohamed Zaini Mazlan daripada mendengar perbicaraan kes rasuahnya membabitkan projek hibrid solar bernilai RM1.25 bilion.
Rosmah, 70, memfailkan permohonan saat akhir itu atas alasan penghakiman kes yang dikatakan bocor dan tular di media sosial pada 26 Ogos lalu.
Ketua pendakwa raya Gopal Sri Ram berkata “penghakiman bocor” yang dirujuk oleh pemohon (Rosmah) bukan penghakiman bertulis sama sekali.
“Dari dokumen itu sendiri jelas ia adalah kajian dan penulisan pendapat yang disediakan unit penyelidikan Mahkamah Tinggi Kuala Lumpur,” katanya.
Sri Ram berhujah permohonan Rosmah itu berdasarkan khabar angin dan berniat jahat dan pemohon tidak mengemukakan sebarang bukti yang boleh dipercayai dan kukuh untuk menyokong tuduhan bahawa hakim Zaini berat sebelah dan tidak wajar dalam penghakimannya.
"Kami sedia berhujah dan kami membantah sebarang permohonan penangguhan dan penyampaian penghakiman. Jika mereka tidak bersedia, kami minta ia (permohonan) ditolak," katanya.
Beliau berkata demikian bagi membalas permohonan peguam Jagjit Singh supaya menangguhkan prosiding permohonan itu kerana mereka memerlukan lebih masa untuk mengumpul fakta.
Peguam itu membangkitkan perkara tersebut ketika prosiding bermula pada 9.28 pagi.
Jagjit juga berkata pihak pembelaan memerlukan masa untuk menjawab afidavit disahkan oleh timbalan pendakwa raya Poh Yih Tinn yang membantah permohonan Rosmah.
Hakim berkata pihak pembelaan telah memfailkan sijil perakuan segera biasanya bermakna perkara itu harus didengar secepat mungkin.
“Jika tidak pada hari yang sama, ia harus didengar pada hari berikutnya. Apabila kamu memfailkan sijil perakuan segera sehari sebelum hari Merdeka, saya telah mengarahkan pegawai saya supaya menyediakan prosiding hari ini,” katanya.
Hakim bertanya kepada pihak pembelaan idea siapa permohonan itu difailkan dan Jagjit menjawab, "Kami bertindak atas arahan."
“Kamu mahu (prosiding) permohonan itu ditangguhkan ke hari lain? Permohonan ini akan bersifat akademik selepas saya menyampaikan keputusan saya,” kata hakim.
Beliau juga mengambil maklum dakwaan dalam permohonan agar beliau menarik diri itu berkaitan kononnya penghakiman ditulis oleh pihak ketiga bagi pihaknya.
Bagaimanapun, hakim itu berkata beliau seorang sahaja yang akan menjawab perkara itu dan meminta pihak pembelaan berhujah mengenai permohonan tersebut sebelum menangguhkan prosiding itu.
"Saya akan tunggu. Beritahu saya apabila sudah bersedia,” katanya.
Hakim dijadual menyampaikan keputusan kes itu hari ini.


Muhyiddin ucap selamat maju jaya kepada calon SPM

Perdana Menteri Muhyiddin Yassin mengucapkan selamat maju jaya kepada pelajar yang akan menduduki peperiksaan Sijil Pelajaran Malaysia (SPM) 2020, yang bermula esok.Menerusi catatan di laman Facebook beliau, Muhyiddin turut mendoakan semua calon peperiksaan diberikan kesihatan yang baik, dipermudahkan menjawab soalan serta memperoleh kejayaan dan cemerlang dalam kehidupan.Muhyiddin berkata, walaupun pandemik Covid-19 memberi kesan kepada pembelajaran pelajar, namun beliau berkeyakinan bahawa semangat untuk berjaya dan dedikasi para guru dalam menyampaikan ilmu, mampu menyuntik semangat untuk melakukan yang terbaik dalam peperiksaan itu.“Kepada semua calon, jagalah kesihatan dan jawablah soalan dengan tenang.“Kepada guru dan ibu bapa, semoga didikan dan doa anda semua mengiringi kejayaan pelajar-pelajar kita. Insya-Allah,” katanya.Muhyiddin berkata, walaupun pandemik Covid-19 memberi kesan kepada pembelajaran pelajar, namun beliau berkeyakinan bahawa semangat untuk berjaya dan dedikasi para guru dalam menyampaikan ilmu, mampu menyuntik semangat untuk melakukan yang terbaik dalam peperiksaan itu.Seramai 401,105 pelajar seluruh negara akan menduduki SPM 2020 dalam suasana pembudayaan norma baru.


Putrajaya umum tol percuma balik kampung sempena Hari Raya

Perdana Menteri Ismail Sabri Yaakob hari ini mengumumkan tol percuma di Lebuh Raya Utara-Selatan dan Lebuh Raya Pantai Timur sempena Aidilfitri bermula 30 April hingga 1 Mei.Dalam kenyataannya hari ini, Ismail berkata kemudahan ini terpakai kepada semua kelas kenderaan di semua lebuh raya ini.Tol percuma juga turut dinikmati pengguna lebuh raya dari 7 hingga 8 Mei bagi membolehkan mereka pulang ke rumah masing-masing.Dalam pada itu, Ismail turut mengumumkan diskaun sebanyak 30 hingga 50% di lebuh raya utama yang lain termasuk Kesas, LDP dan NPE.Ismail berkata keputusan tersebut dibuat selepas rundingan bersama 30 syarikat konsesi lebuh raya.Tol percuma dan diskaun tersebut memakan kos sebanyak RM77.11 juta di mana ia akan ditanggung oleh kerajaan dan syarikat konsesi.“Diharapkan dengan pemberian tol percuma dan diskaun tol sempena perayaan Aidilfitri pada tahun ini akan memeriahkan lagi sambutan Aidilfitri bersama orang tersayang.”Beliau berkata keputusan itu diambil selepas mengambil kita impak pandemik kepada sumber pendapatan sebahagian besar rakyat Malaysia sebelum ini elain dapat mengurangkan beban pengguna terutamanya golongan berpendapatan rendah.


Mengapa menteri campur tangan sebelum Umno diharamkan, soal Hamzah

Setiausaha Agung Bersatu Hamzah Zainudin mempersoalkan tindakan Menteri Dalam Negeri Saifuddin Nasution Ismail yang menggunakan kuasa budi bicaranya untuk campur tangan dalam urusan antara Umno dan Jabatan Pendaftaran Pertubuhan (RoS) meskipun parti itu bukan satu pertubuhan yang diharamkan.
Beliau berkata, kuasa budi bicara yang diperuntukkan menteri di bawah Seksyen 70 Akta Pertubuhan 1966 sepatutnya digunakan apabila sesebuah parti itu diharamkan.
“Sepatutnya kalau parti itu diharamkan, barulah ada kuasa. (Ini) sebelum apa-apa nak pre-empt (mendahului). Pasal apa?” soal beliau ketika ditemui media di depan Ibu Pejabat Suruhanjaya Pencegahan Rasuah Malaysia (SPRM) di Putrajaya hari ini.
“Maknanya memang betullah dia (Saifuddin) rasa sepatutnya Umno diharamkan. Itu persoalan yang ada di kalangan rakyat.”
Saifuddin sebelum dilaporkan menggunakan kuasa menterinya untuk mengecualikan Umno daripada pematuhan peruntukkan di bawah Seksyen 13 akta sama bagi membenarkan parti itu tidak mempertandingkan dua jawatan tertingginya.
Beliau ketika menghadiri Dewan Rakyat semalam, bagaimanapun enggan memberi penjelasan ketika ditanya mengenai asas menggunakan kuasanya itu.
Ini selepas wakil rakyat Perikatan Nasional (PN) yang juga Ahli Parlimen Kota Bharu Takiyuddin Hassan mendedahkan RoS berpandangan bahawa usul tambahan oleh Umno itu adalah tidak teratur, bertentangan dan bercanggah dengan peruntukan dengan Perlembagaan Umno.
Surat daripada RoS turut meminta supaya parti itu mengambil langkah sewajarnya.
Mengulas lanjut, Hamzah berkata, pihak lain mempunyai hak untuk melihat isu ini daripada sudut pandangan berbeza.
“Terpulang pada setiap parti, setiap orang ada pandangan dan hak untuk lakukan apa yang mereka rasa perlu. Selagi ia mematuhi undang-undang negara.
“Jadi, rakyat terutamanya ahli Umno harus sedar bahawa ada banyak perkara yang sepatutnya dipersoalkan, namun ia terpulang kepada ahli parti itu,” tambahnya.


Shahidan persoal pendirian kebebasan bersuara PH selepas akaun TikTok disekat

Ahli Parlimen Arau Shahidan Kassim mempersoalkan pendirian Pakatan Harapan (PH) berhubung hak kebebasan bersuara selepas akaun TikTok miliknya disekat ketika berucap dalam persidangan Dewan Rakyat semalam.
Menurut Shahidan, akaun TikTok miliknya disekat selama 10 minit apabila giliran beliau berucap pada sesi berbahas peringkat jawatankuasa yang mana beliau hanya diberi masa selama lima minit.
Wakil rakyat daripada Perikatan Nasional (PN) itu berkata, tindakan menyekat akaun media sosialnya itu menghairankan apabila beliau tidak menyentuh apa-apa topik sensitif, malah sedang memuji kerajaan.
"Saya tidak patut dihalang sebab saya bercakap di Parlimen.
“Hak saya dinafikan bukan saja oleh pelbagai pihak tetapi TikTok kerana pihak kerajaan telah berbincang dengan TikTok," katanya di Dewan Rakyat hari ini.
"Di antara perkara yang saya tidak akan sentuh ialah raja-raja, agama dan bangsa. Kalau kita sentuh (topik ini) tidak akan ada kekebalan di Parlimen.
"Tetapi untuk lain kita bebas. Kenapa dibuat begini? Kenapa nak sengsarakan orang yang bercakap tentang masalah rakyat, Kumpulan Wang Simpanan Pekerja (KWSP) atau kos sara hidup yang meningkat."
Mengulas lanjut, Shahidan turut mengingatkan kerajaan hak kebebasan bersuara adalah antara perkara yang diperjuangkan Pakatan Harapan (PH).
Justeru, beliau mempersoalkan keadaan seperti sudah berubah apabila antara langkah awal yang dilakukan PH sebaik memerintah ialah melakukan perbincangan dengan pihak sosial media.
"Mereka telah merujuk kepada Perkara 10(1)(a) Lembaga Persekutuan yang memperuntukkan setiap warga Malaysia mempunyai kebebasan dan bersuara.
"PH berjuang habis-habisan mengenai hak dan kebebasan. Bila perintah, perkara pertama mereka lakukan ialah berbincang dengan dengan pihak sosial media," katanya.
Dalam maklum balas kepada persoalan itu, Timbalan Menteri Komunikasi dan Digital, Teo Nie Ching kemudian menafikan pembabitan kerajaan berhubung sekatan terhadap akaun TikTok Shahidan.


Keputusan kes Rosmah dijadualkan semula 1 September

Mahkamah Tinggi di Kuala Lumpur hari ini menetapkan tarikh baharu pada 1 September ini untuk keputusan kes rasuah Rosmah Mansor membabitkan projek solar hibrid untuk 369 sekolah luar bandar di Sarawak bernilai RM1.25 bilion.Tarikh itu ditetapkan oleh Timbalan Pendaftar Catherine Nicholas ketika pengurusan kes di dalam kamarnya yang dihadiri Timbalan Pendakwa Raya Poh Yih Tinn dan peguam Datuk Jagjit Singh dan Datuk Akberdin Abdul Kader, yang mewakili Rosmah.Akberdin ketika ditemui pemberita berkata pihaknya dimaklumkan untuk hadir ke prosiding pengurusan kes hari ini melalui surat mahkamah bertarikh 29 Jun.“Pihak-pihak hadir hari ini dan mahkamah menjadualkan semula tarikh keputusan baru pada 1 September, jam 9 pagi,” katanya.Poh, yang mengesahkan perkara itu memberitahu pemberita bahawa Hakim Mohamed Zaini Mazlan mahu memberikan keputusannya pada Ogos ini tetapi pihak-pihak hanya bersetuju bagi tarikh pada September.Zaini sebelum ini menetapkan 7 Julai untuk menyampaikan keputusan sama ada isteri bekas Perdana Menteri Najib Razak itu akan dibebaskan atau disabitkan dengan tiga pertuduhan rasuah.Pada 18 Februari tahun lepas, Rosmah, 70, diperintah membela diri terhadap tiga pertuduhan selepas pihak pendakwaan berjaya membuktikan kes prima facie terhadap beliau.Rosmah dituduh meminta RM187.5 juta dan dua pertuduhan menerima rasuah berjumlah RM6.5 juta daripada Pengarah Urusan Jepak Holdings Sdn Bhd Saidi Abang Samsudin melalui bekas pembantunya Rizal Mansor sebagai ganjaran membantu Jepak Holdings memperoleh projek bernilai RM1.25 bilion untuk menyediakan tenaga hibrid solar di 369 sekolah di luar bandar Sarawak.Pada 24 Jun lepas, Rosmah memfailkan permohonan terbaharunya untuk mencabar pelantikan Gopal Sri Ram sebagai timbalan pendakwa raya kanan dalam kes rasuah membabitkan projek hibrid solar dihadapinya dan memohon perbicaraan penuh kes itu yang berlangsung sejak 2018, terbatal dan tidak sah.Permohonan kebenaran semakan kehakiman itu akan didengar di hadapan Hakim Mahkamah Tinggi (Rayuan dan Kuasa-Kuasa Khas) Ahmad Kamal Md Shahid pada 6 Julai ini.Sebelum ini Rosmah memfailkan permohonan sama di Mahkamah Tinggi Jenayah di Kuala Lumpur.Bagaimanapun permohonannya ditolak oleh Mahkamah Tinggi dan rayuannya terhadap permohonan itu juga ditolak oleh Mahkamah Rayuan dan Mahkamah Persekutuan.


Bekas MB Perlis didakwa lagi atas 5 tuduhan terima wang haram RM1.06 juta

Bekas Menteri Besar Perlis Azlan Man mengaku tidak bersalah di Mahkamah Sesyen Kuala Lumpur hari ini atas lima pertuduhan menerima wang hasil daripada aktiviti haram berjumlah RM1.06 juta.
Azlan, 64, membuat pengakuan itu selepas pertuduhan terhadapnya dibacakan di hadapan hakim Azura Alwi.
“Saya mengaku tidak bersalah dan mohon dibicarakan,” kata Azlan.
Mengikut kelima-lima pertuduhan, Azlan didakwa telah menerima hasil daripada aktiviti haram, iaitu wang berjumlah RM1,059,675.25 daripada Sri Kedawang Travel & Tours (W) Sdn Bhd, Aidil Travel & Tours Sdn Bhd dan Abdul Rahim Halim yang mewakili syarikat Aidil Travel.
Kesemua wang itu diterima tertuduh melalui tiga keping cek Maybank dan sekeping cek CIMB yang dibayar ke dalam akaun Maybank dan CIMB milik tertuduh serta secara tunai daripada Abdul Rahim.
Beliau didakwa melakukan kesalahan itu di Maybank cawangan Jalan Tuanku Abdul Rahman di Kuala Lumpur, CIMB Bank cawangan Putrajaya dan Hotel Sheraton Imperial di sini, antara 19 Feb 2014 dan Disember 2017.
Kesemua pertuduhan dibuat mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 yang boleh dihukum di bawah Seksyen 4(1) akta sama.
Seksyen itu memperuntukkan hukuman penjara maksimum 15 tahun dan boleh didenda tidak kurang daripada lima kali ganda jumlah atau nilai hasil daripada aktiviti haram atau peralatan kesalahan itu pada masa kesalahan itu dilakukan atau RM5 juta yang mana yang lebih tinggi, jika sabit kesalahan.
Azlan menjadi Ahli Dewan Undangan Negeri (Adun) Pauh pada 2013 hingga 2018, sebelum memenangi kerusi DUN Bintong dari 2018 hingga tahun lepas, sebelum tewas pada Pilihan Raya Umum ke-15 (PRU15).
Beliau yang merupakan Menteri Besar Perlis dari 2013 ke 2022 turut gagal mempertahankan jawatan Ketua Umno Bahagian Kangar pada pemilihan parti itu, baru-baru ini.
Azura membenarkan tertuduh diikat jamin RM50,000 dengan seorang penjamin bagi kesemua pertuduhan dan menetapkan 9 Jun ini untuk sebutan semula kes.
Terdahulu, Timbalan Pendakwa Raya Suruhanjaya Pencegahan Rasuah Malaysia (SPRM) Ahmad Akram Gharib mencadangkan jaminan RM50,000 dengan seorang penjamin dan memohon tarikh sebutan kes pada 9 Jun ini.
“Kesalahan yang dipertuduhkan ke atas tertuduh dalam kategori tidak boleh dijamin dan ada undang-undang yang mengikatnya mengikut Seksyen 388 Kanun Prosedur Jenayah.
“Bagaimanapun, pihak kami tidak membantah jika hakim melaksanakan kuasa budi bicara untuk melepaskan tertuduh dengan jaminan, oleh itu saya mencadangkan jaminan RM50,000 dengan seorang penjamin,” katanya.
Sementara itu, Akram berkata beliau tidak memohon syarat tambahan supaya pasport tertuduh diserahkan kepada mahkamah kerana ia telah diserahkan kepada Mahkamah Sesyen Kangar setelah Azlan dituduh di mahkamah berkenaan Isnin lepas.
Beliau juga akan memohon supaya kes dihadapi tertuduh di Mahkamah Sesyen Kangar dipindahkan ke Mahkamah Sesyen di sini untuk dibicarakan bersama.
Sementara itu, peguam Burhanudeen Abdul Wahid yang mewakili Azlan berkata pihaknya telah berbincang dengan pendakwaan dan kedua-dua pihak bersetuju dengan wang jaminan yang ditawarkan.
Pada Isnin lepas (10 April), Azlan mengaku tidak bersalah di Mahkamah Sesyen Kangar terhadap lima pertuduhan berkaitan tuntutan palsu bagi kemudahan cuti seberang laut berjumlah lebih RM1.18 juta antara 2013 dan 2017.


Keputusan guna vaksin AstraZeneca ditentukan dua minggu lagi, kata Khairy

Keputusan sama ada Malaysia boleh meneruskan penggunaan vaksin AstraZeneca Covid-19 atau tidak, bakal ditentukan pada mesyuarat Jawatankuasa Khas Jaminan Akses Bekalan Vaksin Covid-19 (JKJAV) yang akan diadakan dua minggu lagi.Menteri Penyelaras Program Imunisasi Covid-19 Kebangsaan (PICK) Khairy Jamaluddin berkata menerusi mesyuarat itu, kerajaan akan meneliti sebarang maklumat tambahan yang akan dibentangkan oleh panel pakar daripada kementerian kesihatan (KKM), sebelum membuat sebarang keputusan.Beliau berkata kerajaan mengambil maklum laporan Agensi Perubatan Eropah (EMA) yang mengesahkan buat pertama kali terdapat kaitan antara penggunaan vaksin AstraZeneca dengan kes pembekuan darah.“Jadi dalam hal ini, sebelum pengumuman (EMA) tersebut, pendirian kita seperti mana yang dinyatakan oleh Menteri Kesihatan Dr Adham Baba dua hari lepas yang kita akan teruskan dengan vaksin AstraZeneca.“Tetapi, saya rasa pendirian yang cermat adalah untuk kita merujuk semula kepada JKJAV berdasarkan kepada maklumat terkini yang telah kita dapati daripada pihak EMA,” katanya selepas majlis pelancaran Kempen Kesedaran Autisme Champs-Nasom 2021.Pada 7 April, EMA menerusi Twitter rasmi memaklumkan Jawatankuasa Keselamatan EMA (PRAC) mendapati penggunaan vaksin AstraZeneca dikaitkan dengan pembekuan darah luar biasa dengan platelet darah rendah dan harus disenaraikan sebagai kesan sampingan vaksin yang sangat jarang berlaku.Bagaimanapun, Khairy yang juga menteri sains, teknologi dan inovasi meminta orang ramai supaya tidak gusar mengenai sebarang laporan berhubung vaksin AstraZeneca yang dijadual tiba bulan depan kerana JKJAV mempunyai masa mencukupi untuk membuat keputusan sama ada penggunaannya diteruskan atau sebaliknya.Mengenai cadangan pengenalan pasport vaksin Covid-19 kepada individu yang telah menerima vaksin, Khairy berkata dokumen itu hendaklah mengandungi butiran vaksinasi tersebut serta ujian saringan dalam tempoh 72 jam sebelum sesuatu perjalanan sebagai bukti rujukan.“Macam Qatar mengumumkan kalau ada bukti vaksinasi dan ujian saringan baru boleh masuk tanpa kuarantin. Kita belum lagi buat keputusan bila, sekiranya kita buat keputusan untuk memberi sedikit kelonggaran (perjalanan) kepada mereka yang telah divaksin, mesti ada bukti,” katanya.Dalam perkembangan berkaitan, Khairy berkata kerajaan bercadang untuk memberi vaksin Covid-19 yang hanya memerlukan satu dos suntikan kepada masyarakat Orang Asli kerana ia dapat memudahkan pihak pengurusan vaksinator selain mengelakkan komuniti tersebut keluar berulang kali bagi mendapatkan vaksin.Beliau berkata ketika ini hanya terdapat dua jenis vaksin Covid-19 yang cuma perlu diambil satu dos dan telah melalui ujian klinikal fasa ketiga iaitu CanSino yang kini dalam proses pendaftaran dengan Bahagian Regulatori Farmasi Negara (NPRA) selain Johnson & Johnson (J&J).“J&J kalau kita hendak beli, hanya boleh dihantar pada suku keempat tahun ini. Jadi kalau kita buat perbandingan, sekiranya tidak ada masalah pendaftaran, saya rasa CanSino lagi awal dan kalau pendaftaran diluluskan kita akan gunakannya di kawasan pedalaman,” katanya.


Mahkamah Singapura beri notis singkat hari sama pendengaran saman banduan bilik akhir

24 banduan bilik akhir yang memfailkan saman terhadap pihak berkuasa Singapura dituduh "menyalahgunakan proses mahkamah" dalam pendengaran sebelum perbicaraan, mengulangi tuduhan serupa yang dilemparkan oleh mahkamah terhadap peguam yang terlibat mencabar hukuman mati di republik itu.
Difahamkan, mahkamah meminta banduan menghantar hujahan lanjut bagi menyokong saman mereka selewat-lewatnya pukul 6.00 petang hari ini, menyebabkan mereka hanya mempunyai beberapa jam untuk meneliti istilah dan prosedur undang-undang yang kompleks dalam membina hujahan saman tersebut.
Tindakan itu disifatkan oleh seorang aktivis hak asasi sebagai satu situasi yang “belum pernah berlaku dan keterlaluan".
“Kesemua 24 mereka mewakili diri mereka sendiri, tanpa peguam untuk membantu," kata aktivis kumpulan hak asasi Transformative Justice Collective Kokila Annamalai kepada MalaysiaNow.
"Banduan diberikan masa yang sangat singkat untuk memfailkan penghujahan dan menghujahkan kes mereka di mahkamah. Ini tidak pernah berlaku sebelum ini. Ia benar-benar keterlaluan."
MalaysiaNow tidak dapat mengesahkan sama ada garis masa tersebut sudah dipenuhi pihak banduan-banduan itu atau tidak.
Semalam, 24 banduan bilik akhir di Singapura memfailkan saman terhadap kerajaan, menuduh pihak berkuasa menghalang hak mereka untuk mendapatkan keadilan, berikutan beberapa banduan terpaksa membela diri tanpa peguam pada saat akhir sebelum menjalani hukuman gantung.
Awal hari ini, Singapura baru sahaja melaksanakan dua lagi hukuman mati dan dijangka akan menjalankan hukuman sama ke atas dua lagi banduan pada Jumaat.
Ia akan menjadikan jumlah keseluruhan mereka yang menjalani hukuman gantung sampai mati akibat kesalahan di bawah undang-undang dadah Singapura sebanyak 10 orang dalam tempoh kurang empat bulan.
Kokila juga mempersoalkan mengapa mahkamah tidak menggunakan prosedur biasa dengan membenarkan peguam negara mencabar saman tersebut dalam tempoh dua minggu bermula dari tarikh ia difailkan.
Saman yang difailkan banduan bilik akhir itu bukanlah cabaran undang-undang pertama dilakukan terhadap pihak berkuasa Singapura.
Tahun lalu, 17 banduan Melayu menuduh pihak berkuasa mengamalkan diskriminasi kaum dalam menjalankan pendakwaan mereka.
Bagaimanapun, saman tersebut dibatalkan oleh mahkamah, dan dua peguam - M Ravi dan Charles Yeoh - dikenakan hukuman berat di bawah tuduhan menyalahgunakan proses mahkamah.
Yeoh kini mendapatkan suaka perlindungan di UK.
Hukuman terhadap kedua-dua peguam itu dan peguam lain yang lantang berhubung hukuman mati telah menyebabkan timbul suasana takut dalam kalangan pengamal undang-undang Singapura, di mana akhirnya banduan bilik akhir terpaksa membela diri sendiri pada saat akhir sebelum menjalani hukuman.
Antara mereka itu adalah Nazeri Lajim, seorang warga Singapura berusia 64 tahun.
Nazeri yang merupakan penagih dadah sejak usianya 14 tahun terpaksa hadir sendirian ketika membuat rayuan di hadapan hakim untuk memohon lebih banyak masa berjumpa ahli keluarga sebelum hukumannya dijalankan.
Singapura sering membidas pengkritik yang mempersoalkan hukuman mati yang dijalankannya ke atas pesalah dadah, walaupun statistik menunjukkan kebanyakan mereka yang dijatuhi hukuman tersebut hanyalah keldai dadah yang berasal daripada keluarga miskin.
Dalam pada itu, pengkritik mengatakan dalang sindiket  dadah yang sebenar masih terlepas bebas daripada ditangkap.
Sementara kerajaan Singapura diterajui Parti Tindakan Rakyat (PAP) sebaliknya, terus mempertahankan undang-undangnya berkesan mengawal jenayah dadah ketika Malaysia mengumumkan ia akan memansuhkan hukuman mati mandatori.


Sekatan perjalanan Maria Chin tidak sah, kata mahkamah

Sekatan perjalanan ke luar negara yang dikenakan terhadap Ahli Parlimen Petaling Jaya, Maria Chin Abdullah, pada Mei 2016, adalah tidak sah, demikian diputuskan oleh Mahkamah Persekutuan hari ini.Ketua Hakim Negara Tengku Maimun Tuan Mat, yang mempengerusikan panel tujuh hakim, berkata  tidak ada peruntukan undang-undang yang menetapkan dengan jelas bahawa ketua pengarah imigresen dan menteri dalam negeri mempunyai hak mengeluarkan larangan berkenaan terhadap Maria.“Hak untuk melakukan perjalanan ke luar negara adalah hak asasi yang dijamin kepada semua orang di bawah Perkara 5 (1) Perlembagaan Persekutuan. Maka sudah jelas hak perayu (Maria) telah dinafikan,” katanya dalam penghakimannya.Maria, 64, yang merupakan bekas pengerusi Bersih 2.0, memfailkan semakan kehakiman untuk mencabar keputusan Ketua pengarah imigresen untuk menghalangnya melakukan perjalanan ke Korea Selatan pada 15 Mei 2016, untuk menerima anugerah bagi Bersih 2.0.Bagaimanapun, larangan perjalanan itu ditarik balik pada 17 Mei 2016 selepas dua hari larangan itu dikeluarkan.Mahkamah Tinggi menolak permohonan semakan kehakimannya pada 18 Mei 2017 manakala rayuannya ditolak di Mahkamah Rayuan pada 25 Mei 2018.Mengenai kebergantungan pihak imigresen pada surat pekeliling dalaman untuk mengenakan larangan terhadap Maria, Tengku Maimun berkata larangan itu tidah sah jika responden (ketua pengarah imigresen dan menteri dalam negeri) hanya mempunyai surat pekeliling tersebut yang tiada memiliki kuasa.“Saya meneliti surat pekeliling dan tidak menemukan apa-apa dokumen yang menunjukkan pihak responden mempunyai kuasa untuk menyenaraihitamkan pemegang pasport yang sah selain daripada situasi fakta khusus di mana mereka kehilangan pasport mereka,” katanya.Anggota panel tersebut terdiri daripada Presiden Mahkamah Rayuan Rohana Yusuf dan Hakim Mahkamah Persekutuan, Nallini Pathmanathan, Abdul Rahman Sebli, Hasnah Mohammed Hashim, Mary Lim Thiam Suan dan Harmindar Singh Dhaliwal, secara sebulat suara membenarkan Maria merayu persoalan undang-undang pertama.Persoalan pertama menyentuh Seksyen 3(2) Akta Imigresen 1959, sama ada ketua pengarah imigresen mempunyai kuasa yang tidak terbatas untuk mengenakan larangan perjalanan atau adakah ketua pengarah imigresen boleh mengambil tindakan itu atas alasan yang mempengaruhi hak demokratik warganegara seperti mengkritik kerajaan.Bagaimanapun, dengan keputusan majoriti 4-3, mahkamah tersebut bersependapat dengan pihak responden berhubung Seksyen 59 dan 59A Akta Imigresen 1959.Seksyen 59 memberikan menteri dalam negeri dan ketua pengarah imigresen hak untuk tidak memberikan alasan ke atas tindakan mereka, kecuali berkaitan ketidakpatuhan prosedur.Fasal dalam Seksyen 59A Akta Imigresen menghalang warganegara yang terjejas haknya untuk mendapat semakan kehakiman.Hakim Abdul Rahman, dalam keputusan majoriti, berkata Seksyen 59A menyatakan dengan jelas tentang niat Parlimen dengan mengecualikan semakan kehakiman atas keputusan menteri dalam negeri, ketua pengarah imigresen dan pihak berkuasa negeri Sabah dan Sarawak.Hakim  lain yang bersetuju dengan keputusan tersebut ialah Hakim Rohana, Hasnah dan Lim manakala Tengku Maimun, Nallini dan Harmindar berpendapat undang-undang tersebut tidak berperlembagaan dan perlu dibatalkan.Maria diwakili peguam Gurdial Singh Nijar, Lim Wei Jiet, Abraham Au Tian Hui da Joshua Andran manakala pihak responden diwakili Peguam Kanan Persekutuan Shamsul Bolhassan, Liew Horng Bin dan Mohd Sabri Othman.


164 kes baru, 1 kematian akibat Covid-19

164 kes baru Covid-19 direkodkan semalam menjadikan jumlah keseluruhan sebanyak 5,043,790 kes.
Sebanyak 198 pesakit turut dilaporkan sembuh, menjadikan jumlah keseluruhan kes sembuh sebanyak 4,997,620.
Ketika ini, 9,204 kes aktif direkodkan di mana 8,888 atau 96.4% daripadanya menjalani kuarantin kendiri.
Tiada pesakit ditempatkan ke pusat kuarantin sementara 314 (3.4%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak dua kes.
Satu kematian dicatatkan menjadikan keseluruhan korban akibat wabak itu sebanyak 36,966 orang.


Mengapa ambil tindakan tak berperlembagaan? Muhyiddin soal Anwar

Pengerusi Perikatan Nasional (PN) Muhyiddin Yassin menyelar perjanjian persefahaman (MoU) yang ditandatangani ketua-ketua gabungan untuk memastikan kerajaan campuran dipimpin Anwar Ibrahim bekekalan sebagai tidak berpelembagaan.
Muhyiddin berkata, MoU itu membuktikan perdana menteri tidak yakin dengan sokongan majoriti ahli-ahli Parlimen seperti didakwa diperolehinya.
“Sekiranya beliau yakin, maka tidak perlulah beliau mengambil tindakan yang tidak berperlembagaan ini,” katanya merujuk kepada klausa kontroversi dalam MoU yang menyatakan ahli-ahli Parlimen tidak boleh mengundi menentang kerajaan.
Semalam, Anwar mengetuai pemimpin Pakatan Harapan (PH), Barisan Nasional (BN), Gabungan Parti Sarawak, Gabungan Rakyat Sabah (GRS) dan Warisan menandatangani MoU yang dimeterai bagi memastikan kerajaan campurannya kekal berkuasa, di mana ia turut memasukkan klausa kontroversi mengatakan mana-mana ahli Parlimen daripada parti yang tidak menyokong usul kerajaan akan dianggap hilang kelayakan dan kerusi mereka akan dikosongkan bagi memberi laluan pilihan raya kecil diadakan.
MoU tersebut turut memasukkan, antara lain, klausa bahawa mana-mana ahli Parlimen yang tidak menyokong usul kerajaan akan dianggap sebagai hilang kelayakan, dan kerusi mereka akan dikosongkan untuk pilihan raya kecil diadakan.
Ia dimeterai menjelang usul undi percaya terhadap Anwar pada Isnin depan, menyatakan parti bertanggungjawab untuk memastikan ahli Parlimennya untuk tidak mengundi mengundi bercanggah dengan keputusan parti.
Klausa itu mengundang kritikan kerana merampas hak ahli Parlimen untuk mengundi secara bebas, selain mencetuskan kebimbangan ia melanggar undang-undang anti lompat parti yang jelas menyatakan bahawa ahli Parlimen tidak akan kehilangan kerusinya jika dipecat daripada partinya.
Muhyiddin berkata tiada peruntukan dalam pindaan Perlembagaan Perkara 49 berkaitan undang-undang anti lompat yang menghalang ahli Parlimen daripada mengundi secara individu.
“Tidak ada mana-mana bahagian dalam Perkara 49A Perlembagaan Persekutuan yang menghendaki seorang ahli Dewan Rakyat mengosongkan kerusinya jika beliau tidak menurut arahan parti dalam pungundian mana-mana usul atau rang undang-undang,” tambahnya.
Beliau memetik laporan jawatankuasa pilihan Parlimen mengenai undang-undang anti-lompat yang menyatakan bahawa ahli Parlimen yang bercanggah dengan pendirian partinya tidak boleh dianggap bertukar parti.
“Jawatankuasa bersetuju bahawa tindakan ahli Dewan Rakyat yang mengundi bertentangan dengan arahan parti politik di Dewan Rakyat (crossing the floor) adalah tidak dianggap bertukar parti dan tidak terhenti menjadi ahli Dewan Rakyat,” kata penyata jawatankuasa tersebut.
Muhyiddin turut berkata berdasarkan dakwaan Anwar bahawa kerajaannya mempunyai majoriti dua pertiga, ahli Parlimen yang terjejas oleh MoU itu akan dipaksa untuk menyokong sebarang pindaan Perlembagaan.
“Sekiranya perjanjian persefahaman yang berunsur kediktatoran (dictatorial) ini dianggap sah, maka tidak mustahil pindaan Perlembagaan yang bertentangan dengan naluri (conscience) ahli-ahli Dewan Rakyat dan nilai masyarakat di negara ini akan diluluskan oleh Dewan Rakyat secara paksa.
“Rakyat Malaysia tentunya tidak mahu pilihan raya yang diadakan secara bebas, adil dan demokratik akhirnya menghasilkan sebuah kerajaan yang tidak demokratik," tambahnya.


Tanggungjawab moral peguam negara jelaskan isu Perlembagaan, kata ahli Parlimen Sarawak

Ahli Parlimen Saratok Ali Biju hari ini berkata peguam negara mempunyai tanggungjawab moral dan khidmat awam untuk menjelaskan isu-isu mengenai Perlembagaan sekali gus membidas kritikan pemimpin Pakatan Harapan (PH) yang menuduh Idrus Harun melakukan penderhakaan terhadap Agong selepas kenyataannya mengenai sistem raja berperlembagaan.Ali berkata, Idrus memberikan kenyataan tersebut sebagai respons terhadap pandangan dan pendapat mengelirukan yang tersebar dalam kalangan masyarakat mengenai peranan raja dalam Perlembagaan Persekutuan.“Peguam negara dalam ruang lingkup tugasnya sebagai ketua peguam kerajaan bukan sahaja mempunyai tanggungjawab moral tetapi yang lebih penting adalah khidmat awamnya untuk menjelaskan kepada masyarakat Malaysia tafsiran Perlembagaan yang betul dan apa maksud raja berperlembagaan dalam konteks Persekutuan Perlembagaan,” katanya dalam satu kenyataan.“Peguam negara melaksanakan tugasnya dengan baik untuk memberi penjelasan mengenai masalah ini dan untuk ini dia sepatutnya dipuji, bukan difitnah.”Minggu lalu, Idrus berkata Yang di-Pertuan Agong masih berada dalam sistem raja berperlembagaan yang tertakluk dengan nasihat Kabinet walaupun negara menguatkuasakan perintah darurat.Beliau turut berkata walaupun Agong boleh menggunakan kuasanya untuk memanggil sidang Parlimen seperti yang diperuntukkan di bawah Artikel 55 Perlembagaan Persekutuan dan juga ordinan darurat, peranan itu perlu dijalankan di bawah sistem raja berperlembagaan.“Sehubungan dengan itu, selaras dengan kedudukan Yang di-Pertuan Agong sebagai Raja Berperlembagaan, penjalanan kuasa Yang di-Pertuan Agong untuk memanggil Parlimen bersidang hendaklah dijalankan mengikut nasihat Jemaah Menteri atau nasihat seorang Menteri yang bertindak di bawah kuasa am Jemaah Menteri, dan Baginda hendaklah menerima dan bertindak mengikut nasihat itu, menurut Perkara 40(1) dan (1A) Perlembagaan Persekutuan,” kata Idrus.Penjelasan tersebut juga dikeluarkan susulan kenyataan berasingan oleh Agong dan Raja-Raja Melayu yang bersetuju bahawa persidangan Parlimen harus diadakan secepat mungkin bagi membolehkan peraturan darurat dan Pelan Pemulihan Negara dibahaskan di Dewan Rakyat.Perintah darurat yang dijangka akan berkuat kuasa hingga Ogos depan, diisytiharkan pada pertengahan Januari lalu di bawah Klausa (1) Perkara 150 Perlembagaan Persekutuan.Semalam, Majlis Presiden PH berkata kenyataan Idrus telah telah melampauibatas adab kerana memperkecil dan memperlekehkan titah pandangan Raja-Raja Melayu selain turut menuduh Idrus telah mengenepikan semangat Perlembagaan“Dan (ini) memberi gambaran peguam negara telah mengenepikan institusi Raja-Raja Melayu untuk melindungi sebuah kerajaan yang mahu berkuasa mutlak tanpa kawalan mahupun batas waktu,” katanya dalam kenyataan yang ditandatangani Presiden PKR Anwar Ibrahim, Presiden Amanah Mohamad Sabu dan Setiausaha Agung DAP Lim Guan Eng.Mereka juga berkata kenyataan Idrus sepatutnya disampaikan kepada Agong secara rahsia dan tidak dilakukan secara terbuka, menyimpulkan ia sebagai “pelanggaran kerahsiaan antara peguam dan anak guam”.“Kenyataan peguam negara ini adalah satu penderhakaan khusus terhadap Yangdi-Pertuan Agong, dan beliau mesti dipecat segera,” kata mereka.Bagaimanapun, Ali membidas tuduhan pemimpin Pakatan yang mendakwa Idrus menderhaka dan menyifatkannya sebagai “satu hal yang cuba menyelewengkan fakta dan satu lagi usaha untuk menipu rakyat Malaysia”.“Mengapa hendak tuntut dia letak jawatan sedangkan dia hanya melakukan tugasnya?”


Jangkitan harian catat 223 kes, sifar kematian

Sejumlah 223 kes baru Covid-19 direkodkan semalam menjadikan jumlah keseluruhan sebanyak 5,045,192 kes.
Sebanyak 193 pesakit turut dilaporkan sembuh, menjadikan jumlah keseluruhan kes sembuh sebanyak 4,998,845.
Ketika ini, 9,380 kes aktif direkodkan di mana 9,077 atau 96.8% daripadanya menjalani kuarantin kendiri.
Tiada pesakit ditempatkan ke pusat kuarantin sementara 298 (3.2%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak lima kes dan empat daripadanya memerlukan bantuan alat pernafasan.
Tiada kematian dicatatkan termasuk satu kes sebelum tiba di hospital menjadikan keseluruhan korban akibat wabak itu sebanyak 36,967orang.


Isteri bekas pegawai Goldman Sachs beri keterangan pembelaan dalam perbicaraan 1MDB

Isteri bekas pegawai bank Goldman Sachs Roger Ng pada Isnin memberi keterangan dalam perbicaraan kes suaminya di Amerika Syarikat berhubung penyelewengan ratusan juta dolar dari 1MDB antara 2009 dan 2014.Ng yang mengetuai Goldman di Malaysia, didakwa bersubahat dalam aktiviti pengubahan wang haram dan melanggar undang-undang anti rasuah.Pendakwa raya berkata beliau membantu bekas bosnya, Tim Leissner dalam menyelewengkan wang dari 1MDB, selain turut didakwa bersubahat dalam mengubah wang hasil jualan bon dan merasuah pegawai kerajaan untuk mendapatkan perniagaan bagi pihak Goldman.Bagaimapun, Ng, 49, mengaku tidak bersalah bagi semua pertuduhan tersebut.Menurut Ng, sejumlah AS$35 juta yang diterimanya dari Leissner adalah hasil perniagaan yang sah antara isterinya dan isteri Leissner.Isteri Ng, Lim Hwee Bin, memberi keterangan pada Isnin bahawa sejurus selepas Ng mula bekerja di bawah Leissner pada pertengahan 2000-an, beliau melabur sejumlah 48 juta yuan – yang bernilai kira-kira AS$6 juta ketika itu – di sebuah syarikat China yang dimiliki keluarga isteri Leissner, Judy Chan.Keterangan Lim itu dikemukakan pada hari kedua penghujahan pembelaan dalam perbicaraan yang bermula awal Februari lalu.Menurut Lim, beliau dan Chan pernah bertengkar pada 2011, dan Chan memberitahunya supaya beliau melepaskan bahagiannya dalam perniagaan tersebut, di mana ia menunjukkan peningkatan hasil yang ketara.Dalam keterangannya lagi, pada 2012, Lim berkata Chan memberitahunya bahawa beliau bersedia untuk memindahkan AS$26 juta kepadanya.Ketika ditanya oleh peguam Ng, Marc Agnifilo sama ada wang yang dikatakan Chan akan dipindahkan kepada Lim adalah dari 1MDB, Lim menjawab, “Tidak sama sekali.”“Wang itu mesti datang dari Judy dan keluarganya,” kata Lim.Seorang peguam yang mewakili Chan tidak memberikan respons ketika diminta memberikan ulasan mengenainya.Leissner yang mengaku bersalah pada 2018 atas pertuduhan serupa, memberikan keterangan pada Februari bahawa pelaburan Lim yang dibuat dalam perniagaan Chan adalah “cerita rekaan” Lim dan Ng bagi menutup bayaran sogokan itu supaya keraguan tidak timbul pada bank yang memproses dana tersebut.Pertuduhan ke atas Ng itu berpunca daripada salah satu skandal kewangan terbesar dalam sejarah, di mana pendakwa raya AS berkata AS$4.5 bilion dari $6.5 bilion yang diperolehi Goldman hasil jualan bon 1MDB telah diselewengkan dalam bentuk suapan kepada pegawai kerajaan, pegawai bank dan rakan subahat.Pada 2020, Goldman membayar denda hampir AS$3 bilion dan cawangan Malaysianya mengaku bersalah di mahkamah AS.


Imigresen nafi dakwaan tidak ambil tindakan pekerja asing bina penempatan haram

Jabatan Imigresen menafikan dakwaan tiada tindakan penguatkuasaan diambil terhadap pendatang asing yang membina penempatan atau koloni setinggan di pinggiran bandar di Sabah.Ketua Pengarah Imigresen Khairul Dzaimee Daud berkata, pihaknya sentiasa membuat pemantauan dan melakukan risikan dalam setiap operasi dilaksanakan, termasuk mengambil tindakan segera membanteras penempatan haram itu berdasarkan laporan diterima sama ada daripada orang awam atau agensi penguatkuasaan lain.“Imigresen Sabah melaksanakan ‘Op Sapu’ iaitu operasi pemeriksaan dokumentasi dengan sasaran utama rumah setinggan, rumah kongsi, rumah sewa, rumah tumpangan, pengemis asing dan rumah ibadat.“Pemeriksaan dokumen itu termasuk di kawasan kediaman bukan sahaja semasa wabak Covid-19 pada masa ini, malah operasi ini juga dilaksana pada tahun-tahun sebelum ini,” katanya kepada Bernama, baru-baru ini.Khairul Dzaimee berkata pihaknya menjalankan 371 operasi tahun lepas dengan 1,300 migran ditahan, manakala pada tahun ini lebih 120 operasi dilakukan dengan lebih 500 pendatang asing ditahan.Beliau berkata pihaknya sering menerima aduan berkaitan penempatan warga asing itu, namun apabila pemeriksaan dijalankan Imigresen mendapati tempat itu adalah kediaman pekerja asing.“Sebagai contoh di kawasan Selangor, di Sungai Buloh, ada dakwaan terdapat penempatan haram migran di sana, namun sebenarnya ia kediaman pekerja industri (pembinaan).“Berhubung dakwaan itu, Imigresen Sabah sentiasa melakukan pemantauan dan risikan di setiap pinggiran bandar berdasarkan laporan diterima daripada orang awam serta agensi kerajaan lain berhubung penempatan haram migran ini agar dapat dibanteras,” katanya.Menurut Khairul Dzaimee, pada awal tahun ini, pihaknya melaksanakan Op Sapu di kawasan setinggan Kampung Numbak dan Kampung Selamat Bahagia di kawasan pinggiran bandar di Kota Kinabalu, Sabah.“Ratusan warga asing ditahan dengan pelbagai kesalahan imigresen dan tidak dinafikan penempatan setinggan warga asing ini memang wujud malah kebanyakan warga asing di penempatan berkenaan memiliki dokumen pelarian yang sah dan mereka berkahwin dengan warganegara,” katanya.Beliau berkata Imigresen Sabah juga sentiasa bekerjasama dengan pihak berkuasa tempatan dan agensi penguatkuasaan lain dalam membanteras penempatan migran di pinggiran bandar di seluruh negeri berkenaan.


Kes harian lepasi 2,600 jangkitan, 11 lagi terkorban

2,636 kes baru Covid-19 direkodkan semalam menjadikan jumlah keseluruhan sebanyak 4,815,188 kes.
Sebanyak 3,206 pesakit turut dilaporkan sembuh, menjadikan jumlah keseluruhan kes sembuh sebanyak 4,694,041.
Ketika ini, 34,970 kes aktif direkodkan, dengan 33,500 atau 95.8% daripadanya sedang menjalani kuarantin kendiri.
Dalam pada itu, 31 (0.1%) kes kini berada di pusat kuarantin sementara 1,379 (3.9%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 67 kes dan 31 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 63.9% dengan kes Covid-19 merangkumi 18%.
11 lagi kematian dilaporkan termasuk lima kes kematian sebelum tiba di hospital menjadikan kes keseluruhan sebanyak 36,177 orang.